Sportvereinigung 07 Elversberg e.V. is 'n Duitse sokkerklub uit Spiesen-Elversberg in Saarland. Die klub is in 1907 gestig as FV Germania Elversberg, in 1914 opgehef en in 1918 as Sportvereinigung VfB Elversberg heropgerig. Na die Tweede Wêreldoorlog het alle sportverenigings in Elversberg tot Sportgemeinde Elversberg saamgesmelt, waaruit die huidige SV (aanvanklik onder die naam SV Elversberg VfB 07) in 1952 afgestig het. Die klub lewer die laaste 2 dekades van sy beste prestasies deurdat dit in 1996 promoveer na die Regionalliga, die derde vlak in die Duitse sokkerstruktuur. Die laaste jare is SV Elversberg 'n vaste deelnemer aan die Regionalliga Suid. Die klub presteer op hierdie vlak baie wisselvallig – die een jaar kom hulle baie naby aan promosie, net om die volgende jaar teen relegasie te moet veg. Amptelike klubblad Abseits Guide to German Soccer


'n Skrifberyming is 'n lied waarvan die woorde 'n direkte omdigting uit die Bybel is. Die liedere word saam met die Psalms in die Gereformeerde Kerk gebruik. Tot onlangs was daar nog net 50 Skrifberymings, maar nuwe skrifberymings word bygevoeg. Die woorde van Skrifberyming 1:1, die Lofsang van Maria (Lukas 1:46 55), word as voorbeeld hieronder aangehaal: Skrifberymings op die tuisblad van die Vrye Gereformeerde Kerke in Suid-Afrika Geargiveer 18 Junie 2012 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


’n Molotofbom, vernoem na Wjatsjeslaf Molotof en ook genoem ’n petrolbom of 'n Molotof-granaat, is die algemene naam vir ’n verskeidenheid kru, handgemaakte brandbomme. Alhoewel hulle oor die algemeen geassosieer word met guerrillas en onluste, word hulle gereeld gebruik vir algemene kriminele brandstigting. Dié molotofbom kan voorts ook dien as 'n insurgensiewapen. Die Finne het die naam "Molotof-skemerkelkie" gedurende die winteroorlog geskep, wat in die Fins genoem is: polttopullo of Molotovin koktaili. Die naam was 'n verwysende verwysing na die Sowjet-minister van Buitelandse Sake, Wjatsjeslaf Molotof, een van die argitekte van die Molotof-Ribbentrop-verdrag wat einde Augustus 1939 onderteken is. Die ooreenkoms met Nazi-Duitsland, wat vasgestel het dat Duitsland nie in die oorlog sou ingryp nie, was wydverspreid bespot deur die Finne (wat gehoop het om deur die Nazi's ondersteun te word as hulle deur die Sowjetunie binnegeval word). Baie van die propaganda wat Molotof tydens die winteroorlog geproduseer het, is ook bespot, insluitend sy verklaring op die Sowjet-staatsradio dat bomaanvalle oor Finland eintlik humanitêre voedselaflewerings vir hul honger bure was.


Jacobus Johannes (Jim) Fouché (Wepener, 6 Junie 1898 - Kaapstad, 23 September 1980) was die tweede staatspresident van Suid-Afrika, van 1968 tot 1975. Fouché is gebore op Wepener in die Oranje-Vrystaat en was 'n suksesvolle boer. Hy was 'n stoere republikein en jare lange lid van die Nasionale Party. Fouché het van 1954 tot 1959 as administrateur van die Oranje-Vrystaat in die Unie van Suid-Afrika gedien en is tot die kabinet bevorder toe hy in 1959 as minister van verdediging aangestel is. In 1966 het hy minister van landboutegniese dienste geword en van waterwese tot 1968. Hy is tot staatspresident verkies in die plek van dr. Eben Dönges, wat tevore verkies is, maar gesterf het voor hy die amp kon aanvaar. Hy het in die rol as seremoniële staatshoof gedien van 1968 tot 1975. Hy was die enigste staatspresident wat sy volle sewe jaar ampstermyn, wat voor 1984 gegeld het, voltooi het. Fouché is met Letta McDonald getroud en hulle het 'n seun gehad, dr. Jacobus Johannes (Bux) Fouché, wat getrou het met Coreen Louw.


Charles Robberts Swart (Winburg, 5 Desember 1894 – 16 Julie 1982) was die laaste goewerneur-generaal van die Unie van Suid-Afrika van 1960 tot 1961, en die eerste staatspresident van die Republiek van Suid-Afrika, van 1961 tot 1967. C.R. Swart is gebore op die plaas Morgenzon in die distrik Winburg in die Republiek van die Oranje-Vrystaat. Hy was die seun van Hermanus Bernardus Swart en Aletta Catharina Swart (née Robberts). Gedurende die Tweede Vryheidsoorlog (1899–1902) is Swart se vader gevange geneem en is die jong seun saam met sy moeder en die ander kinders op die plaas in die konsentrasiekamp by Winburg aangehou tot die einde van die oorlog. Swart was 'n skrander kind en het op dertienjarige ouderdom in Winburg gematrikuleer. Toe hy vyftien was, is hy as magistraatsklerk op Winburg aangestel, nadat hy as te jonk vir toelating tot 'n universiteit gereken is. In 1910 het hy aan die Grey-universiteitskollege (later die Universiteit van die Oranje-Vrystaat) ingeskryf waar hy in 1912 'n B.A.-graad behaal het. Ná sy aanvanklike studie het hy van 1914 tot 1915 onderwys gegee op Ficksburg.


SSV Reutlingen 05 is 'n Duitse sportklub uit Reutlingen in Baden-Württemberg. Die klub is veral bekend vir sy sokkerafdeling, maar is ook aktief in boks, tennis, swem, tafeltennis en sport vir gestremdes. Die klub is op 9 Mei 1905 gestig as FC Arminia Reutlingen 1905 en verander in 1910 sy naam na SV Reutlingen 1905. In 1938 smelt die klub met 1. Schwimmverein 1911 saam en word so SSV Reutlingen 05. In 1954/55 het die klub deelgeneem an die uitspeelwedstryde om die Duitse kampioenskap. In 1964/65 was die klub tweede in die Regionalliga Suid na FC Beiere München en kon deelneem aan die uitspeelwedstryde om promosie na die Bundesliga, maar was onsuksesvol. Amptelike klubblad Abseits Guide to German Soccer


Panzergrenadier (hulp·inligting) (afgekort PzGren of Pzg) is 'n Duitse term vir gemotoriseerde of gemeganiseerde infanterie, soos vir die eerste keer gebruik is in die Tweede Wêreldoorlog. Die term Panzergrenadier was nie voor 1942 in gebruik nie. Infanterie in panzer-afdelings was sedert 1939 bekend as Schützen Regimente. Hierdie artikel is ’n saadjie. Voel vry om Wikipedia te help deur dit uit te brei.


Clanwilliam in die Wes-Kaap is een van die oudste dorpe in Suid-Afrika. Die eerste trekboere het hulle hier reeds in 1732 langs die Olifantsrivier gevestig. Clanwilliam staan vandag veral vir sy rooibostee bekend, wat uitsluitlik in die sanderige valleie van die Sederberge gekweek en hier bemark word. Die vrugbare grond van die gebied lewer daarnaas ook sitrusvrugte en wyn op. Die Clanwilliamdam by die benedeloop van die Olifantsrivier en 'n uitgebreide kanaalstelsel verskaf water vir besproeiing. Clanwilliam is in die Sederberg by die sameloop van die Olifants- en Jan Disselsvleirivier, 232 km noord van Kaapstad en sowat 50 km noord van Citrusdal, by die Clanwilliamdam geleë. Die N7 nasionale pad gaan by Clanwilliam verby. Die dorp is op die plaas Jan Disselsvlei uitgelê, en dit was dan ook sy eerste naam. 'n Onder-drosdy is op 1 Februarie 1808 op die plaas gestig met Daniel Johannes van Ryneveld as assistent-landdros. So is die hele gebied wat vandag as die Noordweste bekend staan onder die landdros van Tulbagh geplaas. Op 1 Januarie 1814 verkry dit die status van afsonderlike distrik en is dit tot Clanwilliam herdoop deur sir John Cradock, goewerneur van die Kaap van 1811 tot 1814, ter ere van sy skoonpa, die graaf van Clanwilliam.


Gęsiówka – die Poolse informele naam vir die gevangenis op Gęsiastraat (nou Anielewiczastraat) – was 'n gevangenis in Warskou, Pole. In 1943, tydens die besetting deur Nazi-Duitsland het dit by die Pawiak-gevangenis aangesluit en deel geword van die Warskou konsentrasiekamp. Voor die oorlog was dit 'n militêre gevangenis van die Poolse leër. Sedert 1939 was dit 'n Duitse sekuriteitspolisie heropvoedingskamp (Arbeitserziehungslager der Sicherheitspolizei Warschau) tot 1943, toe dit verander was na 'n Nazi konsentrasiekamp vir gevangenes van buite Warskou en Pole. Gevangenes het mense uit Tsjeggo-Slowakye, Frankryk, Griekeland, Hongarye en Duitsland ingesluit; die meeste van hulle was Jode. Die kamp was uitgerus met 'n gaskamer en drie krematoriums. Hierdie artikel is ’n saadjie. Voel vry om Wikipedia te help deur dit uit te brei.


Vir ander riviere in Suid-Afrika genaamd "Olifantsrivier", sien die dubbelsinnigheidsblad by Olifantsrivier. Die Olifantsrivier is 'n hooftakrivier van die Limpoporivier wat in die Mpumalanga- en Limpopoprovinsies, asook vir sy laaste deel in Mosambiek vloei. Die rivier ontspring tussen die dorpe Breyten en Bethal in Mpumalanga by 26°20′00″S 29°48′18″O / 26.3332°S 29.8050°O / -26.3332; 29.8050 Dit vloei deur die Witbankdam en Loskopdam, sny oos deur die Transvaalse Drakensberg by die Abel Erasmuspas, vloei verder noordoos deur die laeveld in die Limpopoprovinsie en deur die Krugerwildtuin waar dit saamvloei met die Letabarivier. By die Lebomboberge sny die rivier deur die Olifantsravyn, waar die Banguravyn ook uit die suide aansluit, en steek dan die landsgrens oor na Gaza-provinsie, Mosambiek, waarna dit Rio dos Elefantes heet. Hierna vloei dit in die Massingirdam in, later sluit die Shingwedzirivier by die Olifants aan. Ongeveer 40 km van die Mosambiekse grens, sluit dit by die Limpoporivier aan (by 24°06′45″S 32°38′09″O / 24.1124°S 32.6358°O / -24.1124; 32.6358), voor dit suid draai en uiteindelik by Xai-Xai noord van Maputo in die Indiese Oseaan uitmond.


FC Sachsen Leipzig is 'n Duitse sokkerklub uit Leipzig in die deelstaat Sakse. In 1899 is Britannia Leipzig gestig, wat in 1919 met FC Hertha 05 Leipzig saamgesmelt en so Leipziger Sportverein 1899 geword het. In 1938 word daar weer met SV Tura Leipzig saamgesmelt en Tura 1899 Leipzig ontstaan uit die fusie. Tura het tussen 1938 en 1942 in die Gauliga meegeding. Tydens die Tweede Wêreldoorlog het die klub met SpVgg Leipzig saamgesmelt en KSG Tura/SpVgg Leipzig gevorm. Na die oorlog is alle klubs in Duitsland ontbind en baie is later weer heropgerig. SG Leipzig-Leutsch was die afstammeling van Tura. In 1949 het die klub met SG Lindenau-Aue, SG Leipzig-Mitte en SG Böhlitz-Ehrenberg saamgesmelt om ZSG Industrie Leipzig te vorm. Een jaar later verander die klub van naam en word BSG Chemie Leipzig. In die eerste seisoen van die DDR-Oberliga het die klub 8ste geëindig, maar die volgende seisoen het die klub gesamentlik eerste met Turbine Erfurt geëindig. Erfurt het 'n beter doelverskil gehad, maar doelverskil was toe nog nie in berekening gebring nie en 'n eindstryd om die titel is gereël.


Bryidae is die grootste subklas van Bryopsida (Mosse). Dit bestaan uit ongeveer 15 000 spesies, algmeen oral ter wêreld. Superorde: Bryanae Splachnales Orthotrichales Hedwigiales Bryales Superorde: Rhizogonianae Rhizogoniales Superorde: Hypnanae Hookeriales Hypnales Hierdie artikel is ’n saadjie. Voel vry om Wikipedia te help deur dit uit te brei.


'n Sporangium (meervoud: sporangia, sporangieë of sporangiums) is 'n plant- of swamstruktuur wat spore produseer en bevat. Sporangieë kom voor in angiosperme (bedeksadige plante), gimnosperme (naaksadiges), varings, varingagtiges, mosse, alge, en swamme. Mikrosporangieë is die strukture op die meeldrade van blomme genaamd anters of helmknoppies en die stuifmeel-produserende strukture op die mikrosporofille van manlike keëls van keëldraende plante. Megasporangieë is vergelykbare "vroulike" strukture op hierdie plante wat geassosieer word met die blom vrugblaar en die megasporangiële keël. Op varings is die volwasse plant is 'n sporofiet wat sporangieë, klein gesteelde sakkies wat meiospore ontwikkel op alle of slegs sommige blare (genaamd sporofille as sporangieë teenwoordig is). Die spore is aan die onderkant van die blare. In mosse is die klein kassie wat bokant die plantegroei op 'n dun steel uitrys 'n sporangium wat baie keer 'n kapsule genoem word, wat, soos by varings, meiospore produseer. Die sporofietiese (diploïed) groeisel ontstaan uit die gametofietiese (haploïed) argegonium nadat die ovum bevrug is.


Bek-en-klouseer (Latyn: Aphtae epizooticae), is 'n hoogs aansteeklike- en soms noodlottige virussiekte wat beeste en varke opdoen. Dit kan ook wildsbokke, bokke, skape en ander gesplete hoefdiere besmet en ook olifante en rotte. Friedrich Loeffler het in 1897 vir die eerste keer uitgewys dat die siekte se oorsaak 'n virus was. Hy het die bloed van 'n besmette dier deur 'n fyn porseleinfilter gestuur en gevind dat die oorblywende vloeistof steeds die siekte in gesonde diere veroorsaak. Dit beteken dat die oorsaak van die siekte onsigbare klein patogene moet wees, omrede hulle nie deur die porseleinfilter verwyder kon word nie. Bek-en-klouseer kom regdeur die wêreld voor en terwyl sommige lande vir 'n redelike lang tyd vry was van die siekte, bly die siekte steeds 'n bron van kommer vanweë sy wye gasheerbasis en vinnige verspreiding. Na afloop van die Tweede Wêreldoorlog was die siekte wyd oor die wêreld versprei. In 1996 het endemiese gebiede Asië, Afrika en dele van Suid-Amerika ingesluit. Nieu-Seeland het nog nooit 'n uitbraak van bek-en-klouseer gehad nie.


VfB 1906 Sangerhausen is 'n sportklub uit Sangerhausen in die deelstaat Sakse-Anhalt in Duitsland, veral bekend vir sy sokkerafdeling. Behalwe sokker, het die klub ook afdelings vir kegelbal en fietsry. Die klub het twee stamvoorgangers: VfB Sangerhausen, wat in 1906 gestig is en BSC 07 Sangerhausen, wat 'n jaar later ontstaan het. Na die Tweede Wêreldoorlog is al 23 sportverenigings in Sangerhausen deur die Geallieerdes ontbind. Al die sokkerspelers het in 1948 by die nuutgestigte SG Wacker 48 aangesluit. Kort hierna is die Betriebssportgemeinschaftens deur die sportkomitee van die DDR in die lewe geroep. Al die sportlui moes in 1949 by die nuutgestigde BSG Mifa aansluit. Nog 'n klub, BSG Einheit Sangerhausen, is later in dieselfde jaar gestig. Mifa is in 1950 deur BSG Aktivist vervang. In 1956 het die sokkerafdelings van BSG Aktivist en BSG Einheit Sangerhausen saamgesmelt as BSG Stahl Sangerhausen. Die klub is later weer herdoop na BSG Mansfeld-Kombinat Sangerhausen en het in 1980 sy grootste prestasie behaal deur vir 1 seisoen na die DDR-Liga te promoveer. Na die hereniging van Duitsland in 1990 is die klub herdoop as SSV Blau-Weiß 1990 Sangerhausen.


1. FC Germania 08 Ober-Roden is 'n sportklub uit Rödermark in die deelstaat Hessen in Duitsland, veral bekend vir sy sokkerafdeling. Behalwe sokker, het die klub ook nog 'n dames-gimnastiekafdeling. Ober-Roden vorm deel van Rödermark en was tot 1977 'n onafhanklike dorp. Die klub is op 10 April 1908 deur twee dosyn mans by die Zum Schützenhof-restaurant gestig. Gedurende beide Wêreldoorloë moes die klub sy bedrywighede opskort omdat soveel van sy lede vir militêre diens opgeroep is. Die klub het tussen 1952 en 1963 die eerste keer op die vierde vlak gespeel in die Amateurliga Hessen. Na 1963 moes hulle egter wag tot 1992, toe daar na die Landesliga Hessen gepromoveer is, om weer op hierdie vlak mee te ding. Amptelike klubwerf


Suzuki Motor Corporation (Japannees: スズキ株式会社, Suzuki Kabushiki-Kaisha) is 'n Japannese multinasionale korporasie wat motorvoertuie vervaardig, insluitend motorfietse. 1920 Die Suzuki maatskappy bekend as "Suzuki Loom Works" wat tot op daardie datum in privaatbesit was, word 'n openbare maatskappy. Micho Suzuki word as die president verkies. 1952 Die maatskappy vervaardig 'n "help-my-trap" fiets genaamd die "Power Free". Dit beskik oor 'n 36 cc enkelsilinderenjin wat die fietsryer help trap, of afgeskakel kan bly. 1954 Suzuki vervaardig reeds 6,000 motorfietse per jaar en verander naam na Suzuki Motor Co 1962 Die maatskappy wen die 50cc klas in die wêreld se eerste Grand Prix Kampioenskap. 1966 Suzuki onthul die eerste motorfiets geskik vir die publieke mark, genaamd die X-6 Hustler, 'n 250cc masjien. Wikimedia Commons het meer media in die kategorie Suzuki. "Financial Results for FY2012" (PDF) (in Engels). Suzuki Motor Corporation. 9 Mei 2013. Geargiveer (PDF) vanaf die oorspronklike op 6 Maart 2016. Besoek op 13 April 2014. "Outline". Global Suzuki (in Engels).


Die ontwikkeling van 'n mens se moraliteit deur sy lewe word deur Lawrence Kohlberg in ses stadiums, wat weer in drie vlakke gegroepeer word, ingedeel. Hierdie denkpatrone word veral in kinders (4-10 jaar) bespeur waar die eie ek imperatief is. Stadium 1: die kind se gedrag word deur die vermyding van negatiewe gevolge gemotiveer. Stadium 2: die kind tree op om beloning te ontvang. Jong volwassenes (10-13 jaar) openbaar dikwels hierdie beskouings gebaseer op die samelewing se waardes. Stadium 3: Die kind tree op om ander se afkeuring te vermy. Stadium 4: Die kind begin ooreenkomstig wet en plig op te tree. Persoonlike beginsels word die belangrikste basis van moraliteit (13 jaar tot volwassenheid). Stadium 5: Die kind tree op om ander se respek te behou. Stadium 6: Die kind begin om sy/haar eie beginsels te handhaaf. Hierdie artikel is ’n saadjie. Voel vry om Wikipedia te help deur dit uit te brei.


Play media Walter Elias Disney (* 5 Desember 1901 - † 15 Desember 1966) was 'n Amerikaanse tekenprentvervaardiger en filmmaker. Hy is die vader van tekenprentfilms en die skepper van wêreldbekende tekenprentkaraktertjies soos Donald Duck, Mickey Mouse en Goofy wat kinders en grootmense van oor die hele wêreld al vir dekades lank vermaak. Disneyland met sy tegniese en sprokiesagtige besienswaardighede wat in 1955 naby Los Angeles opgerig is, was Walt Disney se breinkind. So ook Disney World, Disneyland naby Orlando, Florida. Beide pretparke is onder die gewildste toeriste-aantreklikhede in die wêreld. Walt Elias Disney is op 5 Desember 1901 in Chicago gebore. Sy pa was 'n rondreisende nutsman; sy ma 'n onderwyseres. As kind het Walt reeds kunstalent geopenbaar en toe die familie Kansas City toe trek, het Walt klasse in die tekenprentkuns geneem by die Kansas City Art Institute and School of Design. Na die Eerste Wêreldoorlog het hy in die reklameveld gewerk en toe in 1923 saam met sy broer, Roy, die Disneystudio opgerig. 'n Kunstenaarsvriend, Ub Iwerks, het by hulle aangesluit. Hy sou later die kreatiewe jong kunstenaarsspan lei wat verantwoordelik was vir menige Disneyfantasië.


De Lama's is 'n televisieprogram van BNN en het op 28 Junie 2004 op die kassie gedebuteer. Dit is gebaseer op die Channel 4-program Whose Line is it Anyway. Patrick Lodiers is die aanbieder van die program, wat 'n kombinasie is van bekende en minder bekende teatersport-onderdele. Die belangrikste is improvisasie. De Lama's word egter gereeld ook gesien as 'n slap aftreksel van teatersport. In Oktober 2006 word die program die Goeden Televizier-ring toegeken. BNN het na aanleiding van hierdie toekenning 'n egte lama, genaamd Nico, aangeneem, wat in Artis woon. Sowel in 2006 as in 2007 het die program BNN se Hoofdprijs gewen vir die beste vermaaklikheidsprogram. Om verskeie redes was daar teen die einde van 2006 nog slegs drie Lama's aktief. Deur middel van die program Lama Gezocht het BNN op soek gegaan na 'n nuwe Lama. Op 15 Februarie 2007 het dit bekend geword dat Jeroen van Koningsbrugge en Jandino Asporaat by die lamaspan aangesluit het. Op 23 Februarie het Ad-Just Bouwman die rol van die laaste vertlate Lama ingeneem. Op 8 Augustus het dit aan die lig gekom dat Bouwman en Asporaat die span al weer verlaat.


Freevo is 'n oopbronsagtewareprogram wat op Linux- en BSD-bedryfstelsels gebruik kan word om 'n tuisteaterstelsel (Engels: home theater system) te bedryf. Die tuisteater word dan aan 'n TV-stel gekoppel om programme op te neem en later te speel en ook om ander media (foto's, musiek en video's) op die TV beskikbaar te stel. 'n Gewone afstandbeheer kan gebruik word om die tuisteater te beheer. 'n Afrikaanse vertaling is beskikbaar sodat Afrikaanssprekendes die program makliker kan gebruik. Ander tuisteaterstelsels wat soortgelyke funksionaliteit bied: LinuxMCE MythTV Freevo-webtuiste


Die Skagerrak (Deens: [ˈsɡ̊æɪ̯ˀɐʁaɡ̊]; Noors: [ˈskɑːɡərɑk]; Sweeds: [ˈskɑːɡərak]) is 'n gedeelte van die Noordsee, wat begrens word deur Denemarke (Jutland) in die suide, Noorweë in die noorde en Swede (Bohuslän) in die ooste. In die suidooste is die Skagerrak verbind met die Kattegat, waarlangs die Sont en vervolgens die Oossee bereik kan word. By die plek waar Skagerrak en Kattegat mekaar ontmoet (Grenen, tewens die noordelikste punt van Denemarke) is die vissersdorp Skagen geleë, waaraan die see sy naam ontleen. Die Slag van Jutland tussen die Duitse en Britse vlote, een van die grootste seegevegte van die Eerste Wêreldoorlog, het hier op 31 Mei 1916 plaasgevind. Skandinawië Wikimedia Commons het meer media in die kategorie Skagerrak.


Douglas MacArthur (26 Januarie 1880 – 5 April 1964) was 'n Amerikaanse generaal tydens die Meksikaanse Rewolusie, die Eerste Wêreldoorlog, die Tweede Wêreldoorlog en die Korea-oorlog. Hierdie artikel is ’n saadjie. Voel vry om Wikipedia te help deur dit uit te brei.


Die Costa de Oro, geleë in die Departamiento de Maldonado, is - naas Punta del Este en die Departamiento de Rocha - die gewildste vakansiekus van Uruguay (Suid-Amerika). Die "Goue Kus" bekoor met sy pragtige sandstrande en reusagtige duine, en baie strande word deur groen dennebome versier. Die besigste vakansieoorde is Atlántida, Salinas, Parque del Plata en La Floresta. Die grootpad Ruta Interbalnearia verbind die Costa de Oro met die hoofstad Montevideo, en ook die internasionale lughawe Carrasco is binne maklike bereik. Die moderne infrastruktuur bied alle geriewe vir binne- en buitelandse besoekers soos hotelle, woonstelle, kampeerterreine, restourante, 'n kasino en die naglewe van 'n toeristegebied.


Die Latynse woord circa, beteken letterlik cirkel omstreeks, omtrent ongeveer, en word gebruik om verskeie datums (gereeld geboorte- of sterftedatums) wat onseker is aan te dui. 'n Mens kan byvoorbeeld sê dat Pearl Harbor circa (afgekort na c. of ca.) 1941 aangeval is, as daar onsekerheid is oor die jaar waarin dit plaasgevind het. Hoe verder terug die datum, hoe groter die tydperk wat deur circa ingesluit word: Binne die vorige honderd jaar, behoort circa akkuraat te wees tot binne vyf jaar (bv., 1940, 1945, 1950, 1955); Binne die vorige vyfhonderd jaar, behoort circa akkuraat te wees tot binne tien jaar (bv., 1720, 1730, 1740, 1750); Binne die vorige duisend jaar, behoort circa akkuraat te wees tot binne vyf en twintig jaar (bv., 1250, 1275, 1300, 1325); Binne die vorige tweeduisend jaar, behoort circa akkuraat te wees tot binne vyftig jaar (bv., 150s, 200s, 250s, 300s);


Tsjeggië (Tsjeggies: Česko, [ˈtʃɛsko], luister (hulp·inligting)), amptelik die Tsjeggiese Republiek (Česká republika, [ˈtʃɛskaː ˈrɛpuˌblɪka], luister (hulp·inligting)), is 'n landingeslote land in Sentraal-Europa. Dit is die westelike deel van die voormalige Tsjeggo-Slowakye. Dit grens in die weste en noordweste aan Duitsland, in die noordooste aan Pole, in die ooste aan Slowakye en in die suide aan Oostenryk. Die hoofstad en grootste stad is Praag. Die land bestaan uit die historiese gebiede van Boheme in die weste en Morawië in die ooste, wat deur 'n uitgestrekte plato, die Boheems-Morawiese Hoogland, van mekaar geskei word, asook dele van Silesië (die vroeëre Oostenryks-Silesië, tans meestal Tsjeggies-Silesië genoem). Hulle vervul tans geen administratiewe funksie meer nie omrede die federale tradisies van die voorloperstaat Tsjeggo-Slowakye nie voortgesit word nie. Die Tsjeggiese Republiek is sedert 1999 lid van NAVO en sedert 2004 lid van die Europese Unie. Ná die Slag van Mohács in 1526 het die Tsjeggiese lande onder die heerskappy van die Huis van Habsburg geval.


Christiaan Rudolf De Wet (*Smithfield, 7 Oktober 1854 – †Dewetsdorp, 3 Februarie 1922) was ’n Boeregeneraal tydens die Tweede Vryheidsoorlog en ’n leier in die Rebellie van 1914. Teen die einde van die Tweede Vryheidsoorlog het hy die belange van die Oranje-Vrystaat by die vredesamesprekinge verteenwoordig as waarnemende Staatspresident omdat pres. M.T. Steyn te siek was om dit te doen. De Wet het die lewenslig op die plaas Leeukop in die distrik Smithfield aanskou. Saam met sy agt broers en vyf susters het hierdie sesde kind van Jacobus Ignatius de Wet en Aletta Susanna Margaretha, gebore Strydom, jonk geleer om God in alle opregtheid te dien en die ontberinge van ’n baanbrekerslewe met blymoedigheid te dra, aldus die geskiedskrywer Anna Böeseken. Hy het grootgeword op sy pa se plaas, Nuwejaarsfontein, naby Dewetsdorp. “Christiaan was ’n skrander seun wat die edele inbors van sy vader en vasberade wilskrag van sy moeder in ruime mate geërf het,” skryf Böeseken. In sy ouerhuis het hy leer lees en skryf en later drie maande die skooltjie van Margaretha Nel besoek, terwyl ’n Joodse skoolmeester, Isaac Baumann, hom onderrig in rekenkunde gegee het.


Die Wieg van die Mensdom is 'n wêrelderfenisgebied aan die Wes-Rand, Gauteng, in Suid-Afrika. Die area is net noordwes van Krugersdorp langs die N14 nasionale pad. Dit bestaan uit die Sterkfonteingrotte, Swartkrans, Kromdraai en die omliggende dele. Dit is een van die plekke waar die heel oudste hominied- of aapmensfossiele ter wêreld gevind is. Ander fossiele van uitgestorwe dier- en plantspesies is ook al hier gevind. Die fossiele is vasgevang in dolomietrotse wat na raming tot 2,5 miljoen jaar oud is. Daar is elders in Afrika ook soortgelyke vondste, maar nêrens is daar so baie fossiele soos by Die Wieg van die Mensdom nie. Die eerste bewys van die bestaan van ons voorsate, die australopithesene, en van hul swerftog van die tropiese woude van Afrika na Suider-Afrika, is in Suid-Afrika ontdek. Die australopithesene (“suidelike ape”) was pre-menslike ape wat tussen 4,5 miljoen en 1,5 miljoen jaar gelede op die grasvlaktes en in savannegebiede van Oos- en Suider-Afrika geleef het. Hulle het regop geloop omdat hul dye langer was as dié van ape, terwyl hul arms korter was en hul bekkenskelet geskik was vir ŉ regop liggaamsposisie.


Die Groot Stormsrivierbrug (voorheen die Paul Sauer-brug) is 'n motorbrug in die Oos-Kaap, Suid-Afrika. Hierdie brug oor die Stormsrivier is in 1958 voltooi om 'n belangrike skakel in die N2 ('n nasionale pad) tussen George en Port Elizabeth te vorm. Dit is 'n geribde boogbrug van beton en lê na-aan die kus, met die gevolg dat dit in 'n klam en verwerende seeklimaat staande moet bly. Hierdie brug aan die oostelike kant van die Tuinroete is 190 m lank en oorspan die Stormsrivier op 'n hoogte van 130 m. Dit het die Stormsrivierpas uitgesny. Die ontwerper van die brug was Riccardo Morandi (1902 – 1989), 'n Italiaanse siviele ingenieur van Rome, wat nie net bekend was vir sy brûe in Italië self nie, maar ook in Kanada en Colombia. Die Stormsrivierbrug is as 'n meesterwerk op die gebied van brug-argitektuur en siviele ingenieurswese beskryf. Met verloop van tyd het verhoogde motorverkeer dit nogtans noodsaaklik gemaak dat die brug verbreed en versterk moes word. Die ekstra konstruksiewerk is deur die konstruksiemaatskappy HBO Africa gedoen.


Lens (Frans: [lɑ̃s] luister (hulp·inligting) is 'n stad in die Franse département Pas-de-Calais sowat 200 kilometer noord van Parys en 35 kilometer suid van Lille. Die snelweë ("autoroutes") A1 en A211 verbind Lens met hierdie twee metropole. Saam met sy buurstad Liévin vorm Lens 'n agglomerasie wat deel uitmaak van 'n metropolitaanse gebied (Frans: aire urbaine) rondom Douai met sowat 550 000 inwoners. Die plaaslike steenkoolvelde wat vroeër Lens se ekonomiese basis gevorm het, speel al lank nie meer 'n belangrike rol nie. Lens was een van die gasheerstede van die FIFA Sokker-Wêreldbekertoernooi in 1998, Rugbywêreldbeker 1999, Rugbywêreldbeker 2007 en die Europese Sokkerkampioenskap 2016. Geldstukke wat van die Merovingiese tydperk dateer, verwys na 'n nedersetting met die naam Lenna Cas(trum). Terwyl die tweede woord daarop dui dat die stad versterk was, bly die naam se eerste bestanddeel raaiselagtig. Sommige navorsers glo dat dit van die Galliese woord onna afgelei is wat "rivier" of "oorsprong, bron" beteken. As gevolg van Spanje se magsuitbreiding in die 17de eeuse Europa is Lens by die Spaanse Nederlande ingelyf.


Wind is die horisontale beweging van lug. Dit word veroorsaak deur verskille in lugdruk. Lug beweeg altyd van gebiede met 'n hoër lugdruk na gebiede met 'n laer lugdruk. Hierdie vermoë van die lugmolekule in die atmosfeer om rond te beweeg, is baie belangrik omdat dit weersveranderinge tot gevolg het. Wind word in terme van rigting en spoed beskryf. Die windrigting word altyd aangegee as de rigting waarvandaan die wind waai. 'n Oostelike wind waai dus van die ooste en beweeg na die weste, terwyl 'n noordelike wind van die noorde suidwaarts beweeg. Windrigting word deur 'n windhaan gemeet. Dit word as punte van die kompas of as grade kloksgewys van die ware of geografiese noorde aangetoon. Windspoed word met 'n windmeter gemeet. Die windmeter bestaan uit ten minste drie tregtervormige bekers of keëls wat aan 'n vertikale spoel vas is. Die wind oefen meer druk uit op die hol kante as op die bolvormige (ronde) kante, wat die bekers laat draai. Die aantal omwentelings wat per tydseenheid gemaak word, is 'n maatstaf van die windspoed. Die spoed van die wind word in meter per sekonde (m·s-1) of as knope aangegee.


Die Partisane was die kommunistiese weerstandsbeweging van Joego-Slawië wat betrokke was in die geveg teen die magte van die Spilmoondhede in die Balkan tydens die Tweede Wêreldoorlog. Hulle was aktief sedert die begin van die oorlog, langs die mededingende Tsjetnieke, die Joego-Slawiese Volk se Bevrydingsoorlog. Die besettende magte het sulke erge laste op die plaaslike bevolking ingestel (in sekere gevalle sou die weermag van Nazi-Duitsland mense willekeurig hang of skiet, insluitende vroue, kinders en bejaardes: tot en met 100 plaaslike inwoners vir elke Wehrmacht-soldaat wat vermoor is) dat die Partisane naderhand nie net wydverspreide ondersteuning geniet het nie, maar vir baie die enigste opsie op oorlewing was. Die Partisane en die Volk se Bevrydingsweermag het ’n guerrillaveldtog geveg wat geleidelik verhoogde vlakke van ondersteuning tussen die bevolking geniet het. Die Volk se komitees was georganiseer om op te tree as burgerlike regerings in bevryde gebiede van die land en het selfs daarin geslaag om beperkte wapenindustrieë te stig. Aan die begin was die partisaanse magte relatief klein, sleg bewapen en sonder enige infrastruktuur. Hulle het egter twee belangrike voordele oor ander militêre en half-militêre formasies in die voormalige Joego-Slawië gehad.


Kaap Adare (Engels: Cape Adare) is 'n historiese en winderige bank aan die Rosssee in Victorialand in Antarktika. Die klipperige strand is die tuiste van een van die grootste kolonies Adeliepikkewyne in die Rosssee met byna 'n kwartmiljoen broeipare. Dit vorm die een punt van die Transantarktiese Berge wat Antarktika in twee deel. Kaap Adare is een van die hoofsetels van vroeë menslike aktiwiteit in Antarktika en 'n belangrike simbool van die Heroïese era van Antarktiese verkenning. Die eerste permanente struktuur op Antarktika is hier opgerig vir die Carsten Borchgrevink-ekspedisie van 1899. Danksy die volgehoue restourasie van die afgeleë hut het dit behoue gebly. Nicolai Hansen, die eerste mens wat in Antarktika begrawe is, het tydens die ekspedisie gesterf en is volgens sy versoek begrawe hoog op 'n rif wat oor Kaap Adare en die see uitkyk. Die graf word aangedui deur 'n klein kruis. Robert Falcon Scott en sy geselskap het in 1911 by Kaap Adare vertoef. Die hut van Scott se Noordelike Ekspedisie is 30 meter noord van Borchgrevink se hut geleë.


Die aardwolf of maanhaarjakkals (Proteles cristatus) is 'n vleiseter wat tans as 'n hiëna geklassifiseer word. Vroeër was dit as die enigste lid van die Protelidae-familie gegroepeer, en ander kere as 'n hondagtige, in die familie Canidae. Ander meer gewestelike name vir hierdie spesie sluit in: erdwolf, weerwolf, nadroe, naderoe, ghaip, gheip, gheipjakkals, neipjakkals, ghei, ghiep, ghie, ghob en neip. Die laasgenoemdes is 'n verafrikaansing van Khoi /geib en /gib. Mannetjies en wyfies is dieselfde grootte en het 'n gemiddelde lengte van 91 cm, met 'n gemiddelde stertlengte van 23 cm. Die gemiddelde aardwolf het 'n skouerhoogte van 50 cm en kan tussen 7.5 en 10 kg weeg. Die aardwolf lyk soos 'n jakkalsgrootte, kleinergeboude hiëna. Die kop is hondagtig, met 'n breë, pelslose snoet. Die ore staan orent en is swartkleurig aan die agterkant. Die aardwolf se pels het 'n liggeel agtergrond, met vier tot vyf vertikale swart strepe op die lyf en onreëlmatige strepe op die pote.


Danie Strauss (gebore 1946, Bloemfontein) is 'n Suid-Afrikaanse akademikus en filosoof. In 1971 word hy as Senior Lektor in Wysbegeerte aan die destydse UOVS aangestel. Vanaf Januarie 1976 is hy bevorder tot medeprofessor en in Oktober 1977 word hy aangestel as professor en hoof van die Departement Wysbegeerte aan die UOVS. In 1994 vertrek by na Kanada waar hy as eerste Direkteur van die Dooyeweerd Centre die publikasie van die versamelde werke van Herman Dooyeweerd in Engels van stapel stuur. Hy keer in 1997 terug na Suid-Afrika en vanaf April 1998 tot 31 Desember 2001 ageer hy as Dekaan van die nuwe Fakulteit van Geesteswetenskappe aan die UOVS. Benewens 15 selfstandige publikasies, 35 internasionale konferensie-voordragte en 20 bydraes tot versamelde werke het sowat 240 vakartikels in nasionale en internasionale tydskrifte uit sy pen verskyn. Hy is in 1989 deur die Suid-Afrikaanse Akademie vir Wetenskap en Kuns met ’n Stalsprys in die Geesteswetenskappe bekroon. Die Universiteit van die Vrystaat het in 2004 'n Eufeesmedalje aan hom toegeken. In 2008 ontvang hy die N P Van Wyk Louw prys vir uitstekende werk op verskillende vakgebeide - ook van die Suid-Afrikaanse Akademie vir Wetenskap en Kuns.


Luisboom of groot bitterappel (Solanum mauritianum) is 'n klein indringerboom of struik wat 'n hoogte van tien meter kan bereik. Die plant is inheems tot Suid-Amerika, maar is ook versprei in Nieu-Seeland en Suid-Afrika. Die plant is giftig en kan irritasie en naarheid meebring. Dit het groot ovaalvormige grysgroen blare wat oortrek is met klein haartjies. Die blomme is pers met 'n groen middel. Die plant kan die hele jaar blom, maar die vrugte kom slegs in laat-lente tot die vroeë-somer voor. Die luisboom kan tot 30 jaar lewe en word as 'n indringerplant in Suid-Afrika beskou. Afrikaanse naam: Groot bitterappel, luisboom. Engelse naam: bugweed, tree tobacco, wild tobacco; Nieu-Seeland: flannel weed, kerosene plant, tobacco weed, woolly nightshade. Zoeloenaam: igayintombi, isigwayana, umbanga banga. Indringerplante in Suid-Afrika Lys van onkruid in Suid-Afrika Blomme


Friedrich Wilhelm Joseph von Schelling (27 Januarie 1775 – 20 Augustus 1854) was 'n Duitse filosoof. Historici plaas Schelling in die middel van die Duitse idealisme, êrens tussen Johann Gottlieb Fichte, sy mentor voor 1800 en Georg Wilhelm Friedrich Hegel, sy vorige kamermaat en vriend. Om Schelling se filosofie te vertolk is nie 'n maklike taak nie, omdat hy op 'n tipiese proteaanse denkwyse gereeld van onderwerp verander het. Nogtans word hy as 'n belangrike denker in die opkoms van Idealisme beskou. Sy filosofie dek temas soos menslike vryheid, die absolute en die verhouding tussen mens en natuur. Schelling is gebore te Leonberg in Württemberg, Duitsland. Hy gaan eers skool in die klooster skool van Bebenhausen naby Tübingen, waar sy vader 'n kapelaan en 'n professor was. Daarna het hy ingeskryf by die Tübinger Stift (kweekskool van die Protestantse Kerk in Württemberg), waar hy met die filosowe Georg Hegel en Friedrich Hölderlin bevriend geraak het. In 1792 het hy het hy by die filosofiese fakulteit gegradueeer en in 1793 tot Heinrich Eberhard Gottlob Paulus se Memorabilien bygedra.


Selfportret (Opgedra aan Paul Gauguin) is 'n selfportret wat die Nederlandse skilder Vincent van Gogh in 1888 in Arles, Frankryk, geskilder het. Van Gogh het in 1886 na Parys verhuis waar hy Henri de Toulouse-Lautrec ontmoet en vriendskappe met Émile Bernard en Paul Gaugin gesmee het. Van Gogh en Gauguin se ontmoeting was die begin van een van die "mees besproke kunsvriendskappe in die kunsgeskiedenis. Dit is 'n verbintenis waarin hoop en teleurstelling, kameraadskap en wedywering, bewondering en jaloesie mekaar voortdurend afgewissel het." Van Gogh beraam ook 'n plan waarvolgens hy en Gauguin in die Geel Huis in Arles sou saamwoon as 'n oplossing vir die finansiële probleme wat hulle voortdurend ondervind. Theo van Gogh, Vincent se broer, oortuig Gauguin uiteindelik om by Van Gogh in Arles aan te sluit. Daar bring hulle van 21 Oktober tot 24 Desember 1888 'n kort maar hoogs produktiewe samewerkingsperiode deur. Die besoek eindig op 'n treurige noot met die insident waarin Van Gogh deel van sy oor afsny en in 'n psigiatriese inrigting beland en Gauguin na Parys vlug.


Katowice (uitspraak: [katɔ'vʲitsɛ], Bo-Silesies Katowicy, in Duits ook bekend as Kattowitz) is die administratiewe hoofstad van die Poolse woiwodskap Silesië en ook sy grootste stedelike gebied. Katowice is sowat 70 kilometer noordwes van Krakow in die "Bo-Silesiese Steenkoolbekken" geleë en vorm die middelpunt van 'n metropolitaanse gebied met 'n bevolking van 3,5 miljoen. Die nywerheidsgebied rondom Katowice met swaar nywerhede soos metallurgiese bedrywe het oorspronklik danksy die plaaslike mynboubedryf ontwikkel wat steenkool en ystererts ontgin het. Die ekonomiese swaartepunt van die gewes, wat nog steeds een van die belangrikste industriële streke van Pole is, het intussen na elektriese nywerhede en inligtingstegnologie begin verskuif. Tussen 1922 en 1939 het Katowice as die administratiewe sentrum van die Outonome Woiwodskap Silesië gefungeer. Tydens die Duitse besetting is Katowice in 1941 tot die hoofstad van die Reichsgau Bo-Silesie verklaar en het later weer die administratiewe sentrum van die woiwodskap Silesië geword. Die stad het ter ere van Josef Stalin tussen 1953 en 1956 die naam Stalinogród gedra. Vandag is Katowice 'n universiteitsstad en die setel van 'n Rooms-Katolieke aartsbiskop en 'n Evangelies-Augsburgse biskop.


Die landswapen van die Koninkryk van België bevat 'n paar leeus (genaamd die Belgiese Leeu, of Leo Belgicus), wat die nasionale simbole van die Belgiese nasie. In die middel is 'n skild wat 'n tradisionele leeusimbool vertoon. Die wapen bestaan uit 'n mantel' wat die monargie verteenwoordig waarbinne die bogenoemde leeus en 'n banier met die nasionale leuse pryk. Die nasionale leuse is Duits: Einigkeit macht stark, Frans: L'union fait la force of Nederlands: Eendracht maakt macht. Elke leeu hou 'n Vlag van België vas, terwyl die oorspronklike vlae van die 9 individuele provinsies van België (daar is nou 10) van agter die koninklike skild reis. Die bokant van die skild bevat 'n kroon. Die groot wapenskild is op 17 Mei 1837 aangeneem. Die klein landswapen, soos deur die Belgiese federale regering gebruik, bevat 'n swart skild wat 'n geel leeu (die wapen van Brabant) bevat, met 'n kroon aan die bo kant. Benede is die skild is die nasionale leuse op 'n medal collar.


Die Belgae was 'n groep volke of stamme wat in die 1ste eeu vC. in noord-oos Gallië, aan die wesoewer van die Ryn gewoon het, en waarvoor daar ook later in Brittanje getuienis is. Hulle naam oorleef in moderne België. Die naam kom moontlik van die Proto-Kelties *belo wat "helder" beteken en verwant is aan die Engelse woord "bale" (soos in "bale-fire"), die Anglo-Saksiese "bael", die Litause "baltas" (van waar die term Baltiese kom) , wat "wit" of "skitterend" beteken en die Slawies "belo/bilo/bjelo/..." wat "wit" beteken (soos in dorp name Beograd, Biograd, Bjelovar, wat almal wit stad beteken) (Sien Beltane). Dus kan die Galliese gode-name "Belenos" (*Helder een) en "Belisama" (waarskynlik dieselfde god, oorspronklik van *belo-nos = ons skitterende een) kan ook van dieselfde bron kom.


Apollo 10 was die vierde bemande sending van die Apollo-program en die eerste om vanaf platform 39B gelanseer te word. Die missie was die tweede om 'n bemanning in 'n wentelbaan om die maan te plaas. Die module het tot 15.6 km (8.4 myl) van die maanoppervlakte gekom gedurende die missie. Volgens die "2001 Guinness World Records" het Apollo 10 die rekord behaal vir die hoogste spoed bereik deur 'n bemande voertuig: 39,897 km/h (11.08 km/s of 24,791 mph). Hierdie rekord is opgestel tydens hul terugkeer van die maan op 26 Mei 1969. Thomas P. Stafford (ook op Gemini 6A, Gemini 9A, Apollo 10, & Apollo-Soyuz), kommandeur John W. Young (ook op Gemini 3, Gemini 10, Apollo 10, Apollo 16, STS-1, & STS-9), beheereenheid-vlieënier Eugene Cernan (ook op Gemini 9A, Apollo 10, & Apollo 17), maanmodule-vlieënier Gordon Cooper (gevlieg met Mercury 9, Gemini 5), Kommandeur Donn Eisele (gevlieg met Apollo 7), beheereenheid-vlieënier Edgar Mitchell (gevlieg met Apollo 14), maanmodule-vlieënier Charles Duke (gevlieg met Apollo 16) Joe Engle (gevlieg met STS-2, STS 51-I) James Irwin (gevlieg met Apollo 15) Jack R. Lousma (gevlieg met Skylab 3, STS-3) Massa: CSM massa: 28 834 kg LM massa: 13 941 kg Die S-IC eerste staduim van die VAB Apollo 10 gedurende die uitrolfase (NASA) CSM "Charlie Brown" (NASA) Apollo 10 se blik op die aarde.


Klas is deel van die wetenskaplike klassifikasiesisteem, sedert die vroegste werk deur Carolus Linnaeus, om alle biologiese wesens te kan klassifiseer volgens gemeenskaplike kenmerke. Klas is 'n rangorde tussen filum en orde. Daar is 'n gebruik om ook subklasse te skep, veral in die dierkunde, wanneer dit soms nodig is om 'n ekstra takson in te plaas (met ander woorde, die klas het soveel onderskeidende kenmerke dat daar te veel ordes sal wees, as daar nie 'n paar subklasse geskep word nie). Daar is sewe klasse van die gewerweldes ('n subfilum van die Chordata). Die klasse word van mekaar onderskei grootliks op die basis van die dier se skelet, die algemene aanpassing by die dier se omgewing, en verskille tussen die klasse se voortplantingsisteem: Agnatha -- van die Griekse woord vir geen kake, is kaaklose en skublose visse. Dié klas is die mees primitiewe van die gewerweldes. Voorbeelde van hierdie klas is die slymprik en die lamprei. Chondrichthyes -- van die Griekse woord vir kraakbeenvisse. Visse in dié groep het harde rubberagtige kraakbeenskelette. Die haai en die pylvis is voorbeelde van hierdie groep.


'n Bok kan verwys na: 'n Lid van die familie Caprinae (Engels: goat) 'n Wildsbok van die familie Bovidae (Engels: antelope)


Tuna is die naam vir 'n verskeidenheid spesies roofvisse wat in die see voorkom, in die familie Scombridae, hoofsaaklik van die genus Thunnus. Tunas is groot en besonder vinnige seevisse. Die meeste hou in veral tropiese gebiede, waar hulle vlak onder die oppervlak hul voedsel verkry. Tunas behoort tot die orde Perciformes, die suborde Scombroidei en is saam met die makriele lede van die familie Scombridae. Die tunas is groot visse en sommige kan tot 3,3 m lank word, met 'n massa van tot 800 kg. Die diere trek baie rond, maar hulle hou gewoonlik naby die oppervlak of in kuswaters, waar hulle hoofsaaklik vis, skaaldiere, seekatte en ander diere eet. Die visse kan tot selfs 75 km/h swem, want hul liggame is uiters vaartbelyn, terwyl die romp en vinne sterk gespierd is. Sommige spesies se borsvinne kan in 'n holte in die romp versink vir selfs beter vaartbelyning. Die kieue is besonder groot omdat die diere 'n baie groot suurstofbehoefte het. Die vleis is kenmerkend rooi vanweë die baie bloedvate, terwyl die bloed 'n hoë hemoglobieninhoud het.


Matjiesfontein is 'n nedersetting in die Victoriaanse boustyl in die hartland van die Karoo, sowat 100 kilometer noordoos van Worcester. Die dorp in die huidige Suid-Afrikaanse provinsie Wes-Kaap, wat aanvanklik net 'n stilhouplek langs die spoorlyn was, waar stoomlokomotiewe van vars water voorsien is, is in 1884 deur die Britse immigrant James ("Jimmy") Douglas Logan gestig. In 1889 het Logan 'n mineraalwaternywerheid op die dorp opgerig en water en ander verversings aan treinpassasiers verkoop. Logan se bekende Lord Milner-hotel is in 1899 opgerig. Die lug van die Karoo-halfwoestyn is destyds ook as baie geskik geag vir die behandeling van longsiektes, maar só het Matjiesfontein toe vinnig ook bekende persoonlikhede soos Cecil Rhodes, die skryfster Olive Schreiner, wat tussen 1890 en 1892 op die dorp gewoon het, Edgar Wallace, lord Randolph Churchill en Rudyard Kipling ontvang. Tydens die Tweede Vryheidsoorlog (1899-1902) het Logan se hotel as 'n Britse militêre hospitaal gedien. Met Jimmy Logan se afsterwe in 1920 raak Matjiesfontein uit die mode. Eers in 1968 herleef die dorpie met die heropening van die hotel.


Stephen Edwin King (gebore 21 September 1947) is 'n Amerikaanse skrywer mees bekend vir sy uiters gewilde romans. Die protagonis in King se verhale is dikwels 'n doodgewone mens uit die middelklas, 'n kind of 'n skrywer. Met die verloop van die verhaal beweeg die persoon van sy of haar alledaagse lewe al dieper in bo-natuurlike en buitengewone omstandighede in. Stephen King is in 1947 in Portland, Maine gebore, vanuit 'n Skots-Ierse agtergrond. Sy pa loop weg toe King twee jaar oud is, en sy ma, Ruth Pillsbury King, maak hom en sy aangenome ouer broer David alleen groot. Hulle kry finansieel swaar. King word groot in Durham, Maine, Ruth se tuisdorp, maar hulle is ook vir kort periodes in Fort Wayne, Indiana en Stratford, Connecticut. King skryf stories vandat hy klein is. Op dertien ontdek hy 'n klomp van sy pa se ou boeke in sy tante se huis, veral van die gruwelfiksie- en wetenskapsfiksiegenre. Hy is onmiddellik versot daarop. Hy behaal 'n B.A.-graad in Engels aan die Universiteit van Maine in 1971, en trou ook dieselfde jaar met Tabitha Spruce.


Cassis is 'n belangrike toeristebestemming in die département Bouches-du-Rhône (Suid-Frankryk) met 'n oppervlak van 26,86 vierkante kilometer en 7 758 inwoners (2009). Die dorp staan bekend vir sy rotskus met die kenmerkende calanques en sy uitstekende wit en roséwyne. Bekende skilders soos Vincent van Gogh en André Derain het die landskap van Cassis as motief vir hulle kunswerke gekies. Cassis lê aan die Middellandse See, sowat twintig kilometer oos van Marseille, in 'n sonnige streek met jaarliks sowat 3 000 sonskynure. Die plaaslike Kaap Canaille spog met die steilste rotswande van alle Europese kusgebiede, wat 'n hoogte van 394 meter bereik. Die dorp is omring deur krytrotse, wat in die winter 'n beskerming bied teen die soms koue Mistralwind. Daar is sowat twintig calanques, tipiese klein fjorde, in die omgewing van Cassis, naas 'n aantal bekende sandstrande soos die Plage du Bestouan en die Plage de la Grande Mer en die klipstrand Plage de l'Arène. Die plaaslike grond met sy hoë kalkgehalte en die hoë jodiumgehalte van die lug bevorder die wynbou in die gebied, wat met die Vin de Cassis 'n gewilde wit wyn van oorsprong oplewer.


Die GNOME-projek is 'n internasionale poging om 'n maklik-om-te-gebruik rekenaar werkskermomgewing, wat heeltemal uit programmatuur wat as vry deur die Free Software Foundation beskou word, te skep. Dit beteken die skep van gereedskap wat ontwikkelaars help om nuwe alleenstaande toepassings te skryf, die kies van toepassings vir insluiting in die amptelike werkskermproduk, en werk aan wat bekendstaan as die werkskerm- omgewing, dit wil sê, die werkskerm, toepassingskieslys , taakbalk, lêerbeheerder en venstermaker. 'n Groot hoeveelheid programmatuur word geskep of aangebied onder die sambreel van die GNOME-projek, waarvan sommige versamel word en saam vrygestel word as The GNOME Desktop. Die werkskerm word saam met 'n bedryfstelsel, soos 'n GNU/Linux verspreiding of Sun Microsystems se Solaris, versprei om 'n volfunksie rekenaarstelsel te skep. GNOME is die amptelike werkskerm van die GNU-Projek en die korrekte uitspraak van die naam is/gəˈnom/, alhoewel /nom/ is ook in algemene gebruik. Die naam is geskep as 'n akroniem van GNU Network Object Model Environment, maar gebruik van die volledige uitbreiding word nou as uitgedien beskou.


Witten (af. Witten aan die Ruhr) is 'n stad in Noordryn-Wesfale in Duitsland. Witten is geleë langs waar die Ruhrrivier, distrik: Ennepe-Ruhr-Kreis. Inwoners: ca. 98 233 (2010) Oppervlakte: 72,37 km² Witten is reeds in 851 die eerste keer beskryf (Wittene), maar die omgewing was reeds wesenlik langer bewoon. Saalbau, geopen in 1975 Industriemuseum Zeche Nachtigall, geopen in 2003 Gruben- und Feldbahnenmuseum Zeche Theresie, geopen in 1986 "Amtliche Bevölkerungszahlen". Geargiveer vanaf die oorspronklike op 28 September 2011. Besoek op 27 April 2012. Witten.de Wittennet Geargiveer 30 April 2006 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


René-François-Armand (Sully) Prudhomme (Parys, Frankryk, 16 Maart 1839 - Châtenay-Malabry, Frankryk, 6 September 1907) was 'n Franse digter en essayis, en wenner van die eerste Nobelprys vir Letterkunde in 1901. Oorspronklik het Prudhomme hom as ingenieur bekwaam, maar het later 'n filosoof geword en hom toe na die digkuns gewend. Sy doel in dié genre was om "wetenskaplike digkuns vir moderne tye" te skep. Hy het 'n ernstige en melankoliese geaardheid gehad. Stances et poèmes (Posisies en gedigte), 1865. Les épreuves (Die toetse), 1866. Les solitudes: poésies (Die verlatenhede: digkunse), 1869. Les destins (Die lotgevalle), 1872. La France (Frankryk), 1874. Les vaines tendresses (Die ydele vriendelikhede), 1875. Le Zénith (Die toppunt)(gedig), gepubliseer in die koerant Revue des deux mondes (Oorsig van twee wêrelde), 1876. La justice (Geregtigheid)(gedig), 1878. Poésie (Digkuns), 1865-88, 1883-88. Le prisme, poésies diverses (Die prisma en ander gedigte), 1886.


Rouen is die historiese hoofstad van Normandië en tans die hoofstad van die région (gewes) Haute-Normandie en die prefektuur van die département Seine-Maritime in die noordweste van Frankryk, met 'n oppervlakte van 21,38 vierkante kilometer en 110 688 inwoners (2009). Die metropolitaanse gebied van Rouen het 'n bevolking van 649 291. Die hawe, wat sowat 120 kilometer van die see af lê, is die vierde grootste in Frankryk. Die stad is 'n belangrike nywerheids- en met meer as 40 000 studente ook 'n akademiese sentrum in Frankryk. Rouen was tydens die Middeleeue een van die grootste en welvarendste stede in Europa. Die stad dien as die hoofkwartier van die tesourier van Normandië en as een van die setels van die Anglo-Normandiese dinastieë, wat in die tydperk tussen die 11de en 15de eeu Engeland en groot dele van die huidige Frankryk regeer het. Johanna van Arkel is in 1431 deur die Engelse op Rouen se ou markplein op die brandstapel tereggestel. Rouen is deur die Franse geskiedkundige Jules Michelet (1798–1874) as 'n opelugmuseum ("ville musée") beskryf.


Die 95 stellings is 'n lys van stellings wat in 1517 deur Martin Luther, professor van morele teologie aan die Universiteit van Wittenberg in Duitsland, geskryf is. Luther het op 31 Oktober 1517, 'n dag voor die Feesdag van Allerheilige, die 95 stellings teen een of meer kerkdeure in Wittenberg vasgespyker, en hierdie datum word gesien as die begin van die Protestantse Hervorming. Die 95 stellings het die Rooms-Katolieke leer oor saligheid in etlike verklarings weerlê, en Luther het dit gestaaf met redenasies en die aanhaal van bybeltekste. Die dokument, wat in Latyn opgestel is, was 'n uitnodiging tot 'n debat onder sy mede-akademici, getiteld Redestryd oor die Krag en Doeltreffendheid van Aflate. Hierdie debat het blykbaar nooit plaasgevind nie, omdat die stellings gou in die volkstaal, Duits, vertaal en versprei is, sodat die omstreke in beroering gekom het. Teen jaareinde het Caspar Nützel reeds gedrukte Duitstalige kopieë van die stellings uit Leipzig, Neurenberg, Basel en moontlik Augsburg versprei. Die bekendmaking van die 95 stellings is aangehelp deur die drukkuns en was die eerste salvo van 'n bittere geloofstryd en 'n kettingreaksie van Wes-Europese omwentelinge.


'n Meisie se liggaam begin meer vroulike kenmerke tydens puberteit (vanaf die ouderdom van 11 – 12) ontwikkel. Dit is ook in hierdie tyd wanneer die menstruasie-siklus begin. Die menstruasie-siklus vind plaas om 'n meisie se liggaam vir moontlike bevrugting en swangerskap (sien ook Voortplanting) voor te berei. Die siklus word deur die hormone vanuit die buise van Fallopius, en van kliere in ander dele van die liggaam, beheer. Die siklus neem ongeveer 28 dae om te voltooi, alhoewel dit kan wissel van 21 tot 35 dae. Die endometrium (binne-voering) van die baarmoeder gaan deur vier stadiums of fases tydens die menstruasie-siklus. Met 'n menstruasieperiode begin 'n volgende menstruele siklus, wanneer 'n eier (ovum) in die eierstok (ovarium) ryp word en 'n gepaardgaande verdikking (proliferasie) van die slymvlies (endometrium) van die baarmoeder (uterus) plaasvind. Die hoogtepunt van die menstruele siklus is die vrylating van 'n ryp ovum (ovulasie) uit die ovarium wat in die eierleier (eiergeleiers, Fallopius-buise) beland.


Villarrobledo is 'n Spaanse stad en munisipaliteit in die provinsie Albacete, wat deel uitmaak van die outonome gewes Kastilië- La Mancha. Villarrobledo spog met een van die wêreld se grootste wingerde met 'n oppervlak van meer as 30 000 hektaar en 48 miljoen wingerdstokke. 'n Ander belangrike produk van die plaaslike landbou, wat ook uitgevoer word, is die Manchego-kaas. Nywerhede sluit metallurgie en logistiek in. Bekende feeste in Villarrobledo is die plaaslike karnaval, die Viña-fees met rockmusiekkonserte en die Heilige Week. Círculo Mercantil e Industrial Renacentist Portic of San Blas Viña Rock Festival Gothic Portic of San Blas Church of Moharras La Encantá Hill Manor Carnival's Chirigota Cristo de las Injurias Jesús de Medinaceli (Holy Week) Círculo Mercantil's Dome Die Toerismekantoor van Villarrobledo Die karnaval van Villarrobledo Die Heilige Week Villarrobledo Die Viña-fees van rockmusiek Lugfoto's van Villarrobledo Villarrobledo category in DMOZ Geargiveer 12 Maart 2007 op Wayback Machine Hierdie Spanje-verwante artikel is 'n saadjie. U kan help deur dit uit te brei.


Biofisika is 'n interdissiplinêre veld wat tegnieke van die fisiese wetenskap toepas ten einde biologiese struktuur en funksie te begryp. Soos enige veld wat raakpunte met verskeie dissiplines het, is dit moeilik om te bepaal presies waar dit begin en waar dit eindig. Enersyds oorvleuel dit met molekulêre biologie en fisiese biochemie, en andersyds met selbiologie en fisiologie. Dit het as 'n afsonderlike dissipline in die 1950's 'n bloeitydperk beleef met die snelle invloei van fisici en hul tegnieke in die biologie. Die voorbeelde wat hieronder verskaf word, is enkele belangrikes van die uitwerking wat fisiese denkmetodes op die studie van biologiese stelsels gehad het. Teen die middel van die twintigste eeu het moderne fisika in 'n wye reeks toepassings sukses begin behaal. Die omvang daarvan het vertikaal uitgebrei vanaf die ondenkbaar klein binnekant van die kern tot die onbegrypbare eindeloosheid van die heelal. Fisika het terselfdertyd egter ook 'n kragtige horisontale uitwerking op ander vertakkings van die wetenskap gehad - dikwels dmv nuwe instrumentasie - asook op tegnologie. Fisiese metodes het vir biologie opvallende resultate opgelewer.


Die Stade Geoffroy-Guichard is 'n meerdoelige stadion in die Franse stad Saint-Étienne. Dit is genoem na Geoffroy Guichard, die stigter van die Franse kettingwinkel-groep Casino. Guichard het die perseel gekoop waarop die stadion opgerig is, en ook die sokkerklub AS Saint-Étienne is oorspronklik deur Casino-werkers gestig. In die Stade Geoffroy-Guichard word hoofsaaklik sokkerwedstryde gehou soos dié van die Europese Sokkerkampioenskap 1984, die FIFA Sokker-Wêreldbekertoernooi in 1998, die FIFA Sokker-Konfederasiebeker in 2003 en die Europese Sokkerkampioenskap 2016. Die stadion word daarnaas ook vir rugbywedstryde gebruik en was een van die Franse stadions van die Rugbywêreldbeker 2007. Dit sal ook tydens die Rugbywêreldbeker 2023 vir wedstryde ingespan word. Die stadion dra die byname le Chaudron vert ("die Groen Ketel") en l'Enfer vert ("die Groen Hel") – 'n verwysing na die plaaslike sokkerklub AS Saint-Étienne se spankleure. Die byname is sedert die 1960's en 1970's gebruiklik toe die klub nog baie gewild was en groot getalle toeskouers gelok het. Die stadion se grootste aantal toeskouers was 47 000 in die jaar 1985.


Japan Standaardtyd of JST (日本標準時 of 中央標準時) is die standaardtydsone van Japan, en is 9 ure voor UTC. As dit byvoorbeeld middernag (00:00) in UTC is, is dit 9 vm (09:00) in Japan Standaardtyd. Japan pas nie somertyd toe nie. Die invoer van somertyd het egter reeds verskeie kere onder bespreking gekom. Japan Standaardtyd is dieselfde as Korea Standaardtyd, Indonesiese Oostelike Standaardtyd en Jakoetsktyd. gedurende die Tweede Wêreldoorlog is dit baie keer in Westerse konteks Tokio Standaardtyd (Engels: Tokyo Standard Time) genoem. voor die Meiji era (1868–1912) het elke plaaslike gebied sy eie tydsone gehad waarin middag gestel is na die tyd wanneer die son sy hoogste punt bereik het. Soos moderne vervoermiddels soos treine aangeneem is het die gebruik onprakties begin raak as gevolg van die verwarring wat dit veroorsaak het. 'n Verskil van ongeveer 5 lengtegrade tussen Tokio en Osaka lei tot 'n verskil van 20 minute tussen die stede. In 1886 is Ordinansie 51 uitgevaardig om die probleem op te los.


JUGENE (Jülich Blue Gene) was 'n superrekenaar van die tipe BlueGene/P in die Navorsingsentrum Jülich (Duitsland) en die opvolger van die JUBL, wat ook daar bedryf was. Die rekenaar behoort aan die Instituut "Jülich Supercomputing Centre" (JSC) en aan die virtuele Gauss Centre for Supercomputing. In hierdie superrekenaar werk 65 536 verwerkers teen 'n frekwensie van 850 MHz. Die tipe verwerkers gebruik is die Power PC 450 wat in 16 kabinette gehuisves is en die rekenaar 'n topkapasiteit van 222,8 TFLOPS (Rpeak) laat lewer. Met 'n amptelike Linpack-kapasiteit van 167,3 TFLOPS (Rmax) het JUGENE as die vinnigste siviele rekenaar tweede plek in die TOP500-lys van November 2007 behaal. Hierdie rekenaar is gefinansieer deur die navorsingsentrum, die provinsie Noordryn-Wesfale (Nordrhein-Westfalen), en die Bondsministerie vir Navorsing en Onderwys as ook die Helmholtz-Gesellskap (Helmholtz-Gesellschaft). 'n BlueGene/P-Systeem lewer volgens die vervaardiger omtrent 0,35 GFLOP/Watt en is daarmee amper dubbeld so effektief as sy voorganger wat op dieselfde plek gebruik is.


Santos is 'n stad in die Brasiliaanse deelstaat São Paulo. Dit is geleë op sowat 72 km vanaf São Paulo en het die grootste hawe in Suid-Amerika. Santos is in 1546 op 'n eiland gestig en het in die 19de eeu tot een van Brasilië se belangrikste uitvoerhawens vir koffie ontwikkel. Die groei van Santos was sedertdien gekoppel aan dié van São Paulo as die ekonomiese sentrum van die land. Tans hanteer die Santos-hawe sowat die helfte van alle Brasiliaanse uitvoergoedere. Schacht, Siegfried en Almute Heider: Mai's Weltführer 24: Brasilien. Reiseführer mit Landeskunde. Dreieich: Mai 1998, bl.250 Hierdie artikel is ’n saadjie. Voel vry om Wikipedia te help deur dit uit te brei.


Stribog (Strzybog, Стрибог) is in die Slawiese mitologie die god en gees van die winde en die lug. Hy is glo die oupa van die winde van die agt rigtings. Die etimologie van die naam word betwis; sien hier.


Kolonel Hendrik Fredrik Prinsloo O.B.E., E.D. (* 18 Augustus 1890, Carolina – † 20 November 1966, Ermelo) was 'n Suid-Afrikaanse militaris wat onder meer die bevelvoerder van die Italiaanse krygsgevangenekamp by Zonderwater tydens die Tweede Wêreldoorlog was. Prinsloo was die oudste seun van Kommandant H. F. Prinsloo, wat die Carolina Boerekommando in die Slag van Spioenkop tydens die Tweede Vryheidsoorlog aangevoer het. Op twaalfjarige ouderdom is Prinsloo deur Britse magte krygsgevange geneem toe hy as wapendraer in sy vader se kommando opgetree het. Hy is saam met sy moeder in die Barbertonse konsentrasiekamp aangehou. Tydens die Eerste Wêreldoorlog het hy deelgeneem aan die Suidwes-Afrika veldtog waar hy die Croix-de-Guerre (avec palmes) toekenning van die Franse regering ontvang het. In 1922 het hy as luitenant in die Militêre Konstabulary in Suidwes-Afrika 'n leidende rol gespeel in die beëindiging van die Bondelswart-rebellie en was hy leier van die mag wat die rebelleleier Abram Morris agtervolg en doodgemaak het om die oorgawe van die Bondelinsurgente af te dwing. Teen die uitbreek van die Tweede Wêreldoorlog was kolonel Prinsloo bevelvoerder van die Botha Regiment.


'n Elektroniese komponent is 'n basiese elektroniese element wat gewoonlik in 'n diskrete vorm verpak word met twee of meer verbindingsdrade of metaalgeleiers. Die komponente is bedoel om aanmekaar verbind te word, gewoonlik deur soldeerwerk op 'n gedrukte stroombaan om 'n elektroniese stroombaan te skep wat 'n besondere funksie verrig (byvoorbeeld 'n versterker, radio-ontvanger of 'n ossilator). Komponente kan een-een verpak word (resistor, kapasitor, transistor, diode ens.) of in meer of minder komplekse groeperinge in geïntegreerde stroombane (operasionele versterkers, resistor-roosters, logiese hekke ens.) Dikwels word elektroniese komponente meganies gestabiliseer, die isolasie-eienskappe verbeter en beskerm teen omgewingsfaktore deur dit in 'n hars te omhul. Komponente kan passief of aktief wees: Passiewe komponente is daardie komponente wat nie 'n versterking of rigtingsgebondenheid het nie. In die elektroniese bedrywe word na hul verwys as elektriese elemente of elektriese komponente. Aktiewe komponente is daardie wat versterking of rigtingsgebondenheid het. Hulle sluit halfgeleiertoestelle en termioniese kleppe (vakuumbuise) in. Young EC, The Penguin Dictionary of Electronics, Penguin Books, 1988


Valdelagua del Cerro is 'n munisipaliteit in die provinsie Soria in die Spaanse outonome gebied Kastilië en León. Volgens die 2012-sensus het die munisipaliteit 'n bevolking van 17 inwoners. Hierdie Spanje-verwante artikel is 'n saadjie. U kan help deur dit uit te brei.


Die skulpromp is 'n vervaardigingstegniek waar die romp van die vaartuig (motor of vliegtuig) die strukturele lading van die vaartuig dra. Dit staan in teenstelling met die interne raamwerk (onderstel) wat dan met 'n nie-lasdraende romp bedek word. Die skulpromp is in die 1930's vir die eerste keer in vliegtuigvervaardiging aangewend. 'n Verwante tegniek in motorvervaardiging is waar die motorvoertuig se onderstel en die romp in 'n enkele eenheid geïntegreer word eerder as om 'n afsonderlike romp op die raamwerk te bou. Hierdie vervaardigingstegniek is vandag die oorheersende metode in motorvoertuigvervaardiging. Vroeë vliegtuie is almal op 'n interne raamwerk gebou wat tipies uit hout of staalbuise bestaan het, wat dan oorgetrek is met doek om 'n gladde oppervlak te vorm. Verskillende materiale is gebruik; sommige bouers het plaatmetaal of laaghout vir die rompbedekking gebruik. Al hierdie vroeëre ontwerpe het egter staatgemaak op die beginsel van lasdraende strukture met aparte rompbekleding. In 1916 het Luft-Fahrzeug-Gesellschaft van Duitsland hulle Roland C.II bekendgestel wat 'n romp gehad het wat uit gebuigde laaghout bestaan het en beide die buitenste bekleding en die lasdraende struktuur uitgemaak het.


Die Hawaise term lei (meervoud: nā lei) verwys na die tipiese blommekrans van Hawaii wat van bloeisels (byvoorbeeld dié van orgideë), sade, vere of ander materiale vervaardig en as 'n groot halssnoer gedra word. Belangrike persoonlikhede (ali'i) word net soos gaste volgens die Hawaise tradisie met 'n lei vereer. Die kranse word daarnaas ook tydens feestelikhede gedra. Met die opkoms van toerisme op die Hawaii-eilandketting het leis in die 19de en 20ste eeu ook deel van die eksotiese begroeting by die aankoms van toeriste of by toeristefeeste geword. Die lei het sodoende 'n simbool vir Hawaii en sy lewensstyl geword. Wikiwoordeboek het 'n inskrywing vir lei.


Germiston is 'n stad aan die Oos-Rand van Gauteng en is Suid-Afrika se agtiende grootste nedersetting. Dit beskik oor Suid-Afrika se grootste spoorwegaansluiting en die besigste burgerlike lughawe, die Randse Lughawe. Sewe spoorlyne uit verskillende rigtings sluit by die spoorwegstasie aan. Die dorp is in die vroeë dae van die goudstormloop gestig, toe twee prospekteerders, ene John Jack van die plaas Germiston naby Glasgow in Skotland en August Simmer van Vacha in Duitsland goudneerslae ontdek het op die plaas Elandsfontein. Albei van hulle het ryk geword daaruit en die dorp het langs die myn, Simmer & Jack, ontstaan. Die myn is in 1964 gesluit nadat dit reeds 15 miljoen onse goud opgelewer het. Die dorp het in 1903 'n munisipaliteit geword en het in 1950 stadstatus verkry. Die wêreld se grootste goudraffinadery, die Rand Refinery, is in 1921 in Germiston geopen. Germiston is nou deel van die Ekurhuleni Metropolitaanse Munisipaliteit, oos van die Stad Johannesburg Metropolitaanse Munisipaliteit. Die stad is ook die tuiste van die Wesbank Motorrenbaan (waar die bekende Gosforth Park perderenbaan geleë was). Op die Germistonmeer word ook verskeie soorte watersport beoefen.


Crème fraîche (Frans = "vars room") is 'n soort vars room, wat sy oorsprong in Frankryk het. Crème fraîche word uit koeimelk gemaak en het 'n vetgehalte van ten minste 30%, terwyl die melksuiker- of laktosegehalte verminder is tot hoogstens 15%. Vir die vervaardiging van crème fraîche word room in groot tenks geplaas en met melksuurbakterieë vermeng. Ná sowat 18 tot 40 ure teen 'n temperatuur van 20-40 °C het die bakterieë die melksuiker (laktose) tot melksuur verwerk, wat aan die crème sy besonderse smaak verleen. Stabilisatore en ander bymiddels word by die vervaardiging nie toegelaat nie. Crème fraîche is nou verwant aan crème double, wat egter 'n hoër vetgehalte het en van soet room gemaak word. Crème fraîche het 'n aangename, effens suur smaak en is 'n belangrike bestanddeel van die verfynde kookkuns, wat byvoorbeeld nie uitvlok sodra dit by warm geregte soos souse gevoeg word nie en ook – net soos slagroom – geklop kan word.


'n Vakuool is 'n ruimte in die sitoplasma van 'n sel wat deur 'n membraan begrens word en met vloeistof gevul is. Sodanige ruimtes kom in sowel plant- as dierselle voor en het dikwels verskillende funksies en gevolglik verskillende benamings. In eensellige diere soos Amoeba, word byvoorbeeld kloppende vakuole aangetref, wat waarskynlik as uitskeidingsorganelle funksioneer. In dieselfde dier word voedsel ingeneem deurdat dit met sitoplasma omring word en daar 'n holte met die voedsel daarbinne gevorm word – bekend as 'n fagosoom (voedselvakuool). By hoër ontwikkelde diersoorte is sulke vakuole uiters seldsaam. Lisosome word soms ook as vakuole geklassifiseer. Hierdie beskrywing het betrekking op die vakuole wat in plantselle voorkom en in die volwasse plantsel die grootste deel van die selinhoud uitmaak. By die jong plantsel verskyn daar verskeie sulke klein vakuole. Namate die sel groei, word die vakuole groter en sluit hulle geleidelik by mekaar aan om een groot vakuool te vorm. Hierdeur word die sitoplasma geleidelik verdring totdat dit later net 'n dun, wandstandige lagie is. Die vloeistof in die vakuool word selsap genoem. Dit bestaan hoofsaaklik uit water waarin 'n verskeidenheid opgeloste stowwe en kolloïede aanwesig is.


Jacobsdal is 'n boerderygemeenskap in die suidwestelike gedeelte van die Suid-Afrikaanse provinsie Vrystaat. Die dorp is op 7 Maart 1859 gestig op die plaas Kalkfontein van Christoffel Jacobs en die dorpsdistriksverklaring het op 22 Februarie 1861 plaasgevind. Die distrik is hoofsaaklik bekend vir sy uitgebreide veeboerdery en aansienlike besproeiingsboerdery waar druiwe, mielies, koring, sonneblom, lusern en verskeie ander kontantgewasse gekweek word. Jacobsdal het ook die onderskeiding dat die eerste wynkelder buite die Kaapprovinsie hier ontwikkel is. Die distrik het sy eerste besproeiingswater vanaf die Kalkfonteindam ontvang en besproeiingsplase is langs die kanaal, en veral in die Rietrivier-nedersetting ontwikkel. Desondanks die goeie landboupotensiaal het die besproeiingsboerdery tot in die laat 1980's aansienlike probleme ondervind as gevolg van die wisselvallige watervoorsiening. Hierdie probleem is egter opgelos met die ingebruikneming van die Oranje-Riet kanaal. Hierdie kanaal is die lewensaar van die beproeiingsboerdery in die distrik self, maar speel ook 'n groot rol in aanliggende distrikte waarheen hierdie water uit die Garieprivier versprei word. Alhoewel dit vir 'n kort tydjie was, het die gebeure tydens die eerste fase van die Boere-offensief, asook die Eerste en begin van die Tweede Britse Offensiewe, Jacobsdal ten nouste geraak.


TRIZ is 'n geromaniseerde akroniem uit die Russies wat "Teorie van vindingryke probleemoplossing" of "Teorie van die oplos van uitvindingsprobleme" beteken. Dit is ontwikkel deur die Sowjet ingenieur en navorser, Genrich Altshuller en sy kollegas waar hulle in 1946 aan die tegnieke begin werk het. TRIZ is 'n metodologie, stel gereedskap, kennisbank en modelgebaseerde tegnologie vir die skep van vindingryke idees en oplossing vir probleemoplossing. TRIZ verskaf die gereedskap en metodes wat gebruik kan word om probleme te formuleer, om stelsels te analiseer, om foutanalise te doen en patrone te herken tydens die ewolusie van 'n stelsel. TRIZ het in kontras met ander soortgelyke tegnieke soos dinkskrums 'n vasgestelde algoritmiese benadering tot die uitvind van nuwe stelsels en die verfyning van ouer stelsels. TRIZ verskyn in die publieke domein en kennis daarvan word ook geberg deur verskeie handelsfirmas. Daar is nog geen vorm van 'n volledige en oop TRIZ ontwikkelingsproses sigbaar nie. Verskeie kampe ding mee om die beheer van TRIZ en die interpretasie van sy bevindings en toepassings. Vanaf kindsbeen het Altshuller sy talente as uitvinder getoon.


Champagne-Ardenne [ʃɑ̃ˌpaɲaʀˈdɛn] was een van Frankryk se 26 administratiewe geweste (Frans: régions) wat van die Belgiese grens in die noorde tot by die oorsprong van die Seinerivier het gestrek. Die gewes was vernoem na die historiese landskap Champagne en die Ardenne-bergreeks en het beslaan 'n oppervlakte van 25 606 vierkante kilometer. Champagne-Ardenne het 'n bevolking van 1,3 miljoen mense. Châlons-en-Champagne dien as die administratiewe hoofstad of prefektuur van die gewes, maar sy grootste en histories belangrikste stad is Reims. Met erkenning aan die Maison de la France, die Comité Régional du Tourisme de Champagne-Ardenne en die Région Champagne-Ardenne wat inligtingsmateriaal beskikbaar gestel het.


Daniël Vöges is 'n voormalige Suid-Afrikaanse burger en Springbokkunsskaatser. Hy was ook in 1985 die Suid-Afrikaanse Mans Kunsskaatswenner in Johannesburg by die Skyrink. Hy het in pare geskaats met Dalene McKenzie voordat hy die land verlaat het en by die Ice Capades aangesluit het vir twee seisoene. Hy het ook sy vrou ontmoet en voor die egskeiding het hy 'n dogterjie gehad wat ook vandag 'n kunsskaatser in die VSA is. Hierdie artikel is ’n saadjie. Voel vry om Wikipedia te help deur dit uit te brei.


Callixtus III was die 209de pous van die Rooms-Katolieke Kerk van 1455 tot 1458. Pous Callixtus III is gebore as Alonso de Borja (in Italiaans Alfonso Borgia) op 31 Desember 1378 in Xàtiva, Valencia, Spanje. Hy is die enigste seun en oudste kind van Domingo de Borja en Francina Llançol. Hy het vier susters, Isabel, Juana, Catalina en Francesca. Hy was die oom van kardinale Luis Juan del Milá en Rodrigo de Borja y Borja (later Pous Alexander VI en die groot-oom van kardinaal Cesare Borgia. Ander kardinale uit die familie was Juan de Borja Lanzol de Romani die jongere, Pedro Luis Borja Lanzal de Romani, Francisco Lloris Y de Borja en Rodrigo de Borja de Castre-Pinós. Alonso studeer kerkreg in Lleida en begin sy kerklike loopbaan in 1408. In 1411 word hy kanunnik van die katedraal van Lleida. Alonso wat as kenner van die kerkreg bekendheid verwerf het, word deur Teenpous Benedictus XIII as raadgewer aangestel. Nadat Pous Martinus V vir Benedictus afgeset het, het Alonso vir koning Alfonso V van Aragon gaan werk. Hy oorreed Teenpous Clemens VIII om af te tree.


Sokrates (Grieks: Σωκράτης [sɔːkrátɛːs], Sōkrátēs), gebore om en by 470 v.C. en gesterf in 399 v.C., was 'n Griekse filosoof gebore in Athene. Hy het geleef tydens die goue era van die stad, soos dit vandag bekend staan. Hy het een vrou en drie kinders gehad. Die jaar van Sokrates se geboorte is 'n veronderstelde datum, of skatting, gegewe die feit dat datering van enigiets in die antieke geskiedenis gedeeltelik berus op 'n argument met 'n onakkurate tydperk van individue. As 'n jong man het hy die toe gewilde filosofieë van wat vandag bekend staan as die "pre-Sokratiese filosowe" bestudeer. Hierdie sogenaamde pre-Sokratiese filosowe het elk in hul eie manier die natuurlike wêreld rondom hulle probeer verstaan. Veral twee dinge omtrent hierdie filosowe het Sokrates geïnteresseer — en Sokrates het gedink altwee hierdie dinge was problematies. Die eerste probleem was dat al hierdie filosowe teenstrydige filosofieë gehad het. Dit was 'n magdom van teorieë in konflik met mekaar. En bowenal het daar geen bevredigende manier bestaan om tussen die verskillende teorieë te kies nie.


Guinee (Frans: Guinée, [giˈne], luister (hulp·inligting)), amptelik die Republiek Guinee (République de Guinée), is 'n land in Wes-Afrika met 'n oppervlakte van 245 836 km² en 'n bevolking van 12 395 924 in 2016. Dit grens aan Guinee-Bissau en Senegal in die noorde, Mali in die noorde en noordooste, die Ivoorkus in die suidooste, Liberië in die suide, en Sierra Leone in die weste. Die landsgebied sluit die waterbron vir die Niger-, Sénégal-, en Gambiëriviere in, met 'n kus aan die Atlantiese Oseaan. Die naam Guinee (geografies toegeken aan meeste van Afrika se weskus suid van die Saharawoestyn en noord van die Golf van Guinee) kom uit Berber en vertaal rofweg na "land van die swartes". Die hoofstad en grootste stad is Conakry, 'n hawestad aan die suidwestelike kus langs die Atlantiese Oseaan. Die gebied beslaan deur die moderne staat van Guinee is oor die eeue heen opgeneem in verskeie ryke. Die vroegste hiervan is die Ghanaryk wat tot stand gekom het in c. 900.


Frans-Soedan (Frans: Soudan français) was 'n kolonie in Frans-Wes-Afrika wat twee verskillende bestaansperiodes gehad het, die eerste keer van 1890 tot 1899, en toe weer van 1920 tot 1958, toe die gebied die onafhanklike nasie Mali word. Dit is as Franse gebied op 9 September 1880 as "Bo-Senegal" geskep en is later, op 18 Augustus 1890. herdoop na die "Frans-Soedan gebied"' met die hoofstad daarvan by Kayes wat na Bamako oorgedra word op 17 Oktober 1899. Op 10 Oktober 1899 word Frans-Soedan opgebreek - 11 suidelike provinsies word deel van Frans-Guinee, Ivoorkus en Dahomey. Die word egter die volgende jaar terug gegee. In 1902 word die dele van die kolonie wat nie in militêre distrikte georganisseer is nie, Senegambië en Niger, toe Bo-Senegal en Niger in 1904, en toe word die ou naam weer gebruik in 'n herorganisering in 1920. Toe Bo-Volta in 1933 afgeskaf word, tel Frans-Soedan van die provinsies op. Op 28 November 1958 verkry Frans-Soedan selfbestuur as 'n lid van die Franse gemeenskap.


Die skiereiland Cap-Vert (Kaap Verde, wat "Groen Kaap") beteken, is die mees westelike deel van die vasteland van Afrika. Dit is 'n rotsagtige uitsteeksel wat wes uitsteek van die hoof sanderige dele van Senegal. Die hoofstad van Senegal, die groot stad Dakar, is geleë naby die suidelike punt. Cap-Vert het 'n uitstekende hawe wat teenoor Gorée sit. Cap-Vert is histories deur die Lebou mense, 'n vissergemeenskap wat steeds aan die noordelike kus woon, by Yoff, naby die moderne Dakar lughawe bewoon. Die naam van die Republiek van Kaap Verde kom van Cabo Verde wat in Frans Cap-Vert is. Die kaap en die land is deur die Portugese Cabo verde genoem. Satellietbeeld deur Google Maps Wikimedia Commons het meer media in die kategorie Cap-Vert. Koördinate: 14°44′41″N 17°31′13″W / 14.74472°N 17.52028°W / 14.74472; -17.52028


Margot Honecker (néé Feist, * 17 April 1927 in Halle; † 6 Mei 2016 in Santiago de Chile) was 'n Oos-Duitse kommunistiese politikus wat in die tydperk van 1963 tot 1989 die amp van Minister van Volksonderwys beklee het. Honecker, wat as dogmatiese sosialis beskryf word, het 'n beslissende rol by die vestiging van 'n unitêre onderwysstelsel in die voormalige Oos-Duitsland (Duitse Demokratiese Republiek, kort DDR) gespeel. Met die Politegniese Hoërskole, wat vanaf 1959 as algemene hoërskole ingevoer is en gedurende Margot Honecker se ampstermyn grotendeels onveranderd gebly het, is belangrike opvoedkundige hervormingsgedagtes uit die tyd van die Republiek van Weimar verwesenlik (alhoewel hul DDR-variant gepaard gegaan het met die rigiditeit en onaanpasbarheid van die heersende ideologie) en toegang tot sekondêre en tersiêre opleiding ook vir kinders uit die werkersklas verseker. Omstrede was haar besluit om Wehrkundeunterricht of praktiese wapenopleiding as verpligte skoolvak in te voer. Sy was getroud met Erich Honecker, voormalige leier van die DDR.


Moskou (Russies: Москва, Moskva, [mɐˈskva], luister (hulp·inligting)) is die hoofstad en die politieke, kulturele en ekonomiese sentrum van die Russiese Federasie. Die stad, wat in die middel van die Europese deel van Rusland in die heuwelland van die Moskwa-rivier geleë is, is met 'n bevolking van 12,1 miljoen in die stadsgebied (soos op 1 Januarie 2014) en meer as 15 miljoen (of 'n tiende van die totale Russiese bevolking) in die metropolitaanse gebied en 'n oppervlakte van 2 510 vierkante kilometer die grootste stad van die land en ook van Europa. Na sy bewoners word in Afrikaans as Moskouers of Moskowiete verwys. Die eerste verwysing na Moskou kom in 'n kroniek uit die jaar 1147 voor. Met die ontstaan van 'n Russiese Ryk omstreeks 1300, waarvan Moskou in die 15de eeu die hoofstad geword het, het Moskou vinnig tot die beduidendste metropool in Rusland gegroei. Selfs nadat die administratiewe sentrum van Rusland deur Pieter die Grote in 1712 na Sint Petersburg verskuif is, is Russiese heersers steeds in Moskou gekroon en het die stad die ekonomiese en geestelike spilpunt van Rusland gebly.


Francia is in die bronne van die 9de eeu die algemene (Latynse) naam van die Frankiese Ryk. Na die opsplitsing van die Karolingiese Ryk verwys die naam na die drie Frankiese ryke: Die Wes-Frankiese Ryk (Francia Occidentalis, later Frankryk), die Middel-Frankiese Ryk of Lotaringe (Francia Media) en die Oos-Frankiese Ryk (Francia Orientalis, later Duitsland). Daarnaas verwys die naam Francia ook na kleiner Frankiese hertogdomme soos Francia (in Frankryk, sien ook Île-de-France) en Franken (in Duitsland). Hierdie artikel is ’n saadjie. Voel vry om Wikipedia te help deur dit uit te brei.


'n Vredespark, of oorgrensbewaringsgebied, is 'n beskermende gebied wat dwarsoor die grense van verskeie lande strek. Die politieke landsgrense van die verskillende lande waarbinne die park lê, word verwyder. Dit sluit in die verwydering van heinings en grensdrade sodat diere en mense vry kan beweeg binne die gebied. 'n Grens mag wel rondom die gebied behou word om onwettige grenskruisings te voorkom. Gebiede soos hierdie is in Engels bekend as Transfrontier Conservation Areas (TFCAs) of Peace Parks. Die grootste rede vir die stigting van vredesparke is die beskerming van tradisionele migrasiepatrone van diere, wat genoeg voedsel- en waterbronne verseker vir populasiegroei. Vredesparke moedig ook toerisme aan, asook ekonomiese ontwikkeling en diplomatieke betrekkings tussen buurlande. Hierdie artikel is ’n saadjie. Voel vry om Wikipedia te help deur dit uit te brei.


Alta Joubert is 'n Suid-Afrikaanse sangeres. Joubert en haar vennoot, Minki Burger, is bekend vir hulle Lollos-karikatuur en -vertonings. Sy is getroud met drie kinders. Malta Bella, 2002 RHYTHM Warrelwinde, 2004 HOEZIT MUSIEK Songs Vir My Suiderkruis, 2006 ALTA JOUBERT My Naam Is Lollos!, 2007 ALTA JOUBERT My Naam Is Lollos! DVD, 2009 SELECT Lollos 2: Bons Dat Dit Gons DVD, 2010 SELECT Lys van Suid-Afrikaanse musikante http://www.lollos.co.za/ Hierdie artikel is ’n saadjie. Voel vry om Wikipedia te help deur dit uit te brei.


'n Wildreservaat is 'n gebied wat opsy gesit word vir die instandhouding van wildlewe vir spesiebewaring, toerisme of jag. Baie wildreservate is in Afrika geleë. Meeste is toeganklik vir die publiek, en is gewild onder toeriste wat wild op safari wil besigtig. Natuurreservaat Hierdie artikel is ’n saadjie. Voel vry om Wikipedia te help deur dit uit te brei.


Nieu-Brunswyk (Engels: New Brunswick, Frans: Nouveau-Brunswick) is een van Kanada se drie Maritieme of Atlantiese provinsies en die enigste in die land wat volgens sy grondwet Engels sowel as Frans as ampstale erken en gebruik. In teenstelling met die konflikte in ander Kanadese provinsies streef die twee taalgroepe in Nieu-Brunswyk die beginsel van vreedsame naasbestaan na. Volgens 'n skatting van Statistics Canada/Statistique Canada was die bevolking op 1 Oktober 2007 750 851, van wie 35 persent Franssprekendes wat merendeels van Akadiese afkoms is en veral in die Akadiese kusgebied aan die Sint-Laurensrivier tussen die stede Shediac en Caraquet woon. Die provinsiale hoofstad is Fredericton wat net soos Saint John (Saint-Jean) sterk deur die Britse tradisies van sy oorspronklike Lojaliste-bevolking beïnvloed is. Die provinsie se naam is afgelei van die Engelse benaming vir die Noord-Duitse stad Braunschweig, van waar die voorouers van die Engelse koning George III en die koninklike Huis Hannover oorspronklik gekom het. Alhoewel Nieu-Brunswyk nie tot die belangrikste bestemmings vir buitelandse toeriste in Kanada behoort nie, pronk die provinsie met 'n natuurskoon wat 'n kuslyn van 2 300 kilometer, die bekende Fundy-baai met sy groot getyverskil van sowat vyftien meter en die warmste watertemperature noord van Florida aan sy noordelike strande.


Sint Rosalia (Italiaans: Santa Rosalia) (1130 – 1166) is die beskermheilige van Palermo, Sisilië, (Italië) en El Hatillo, in Miranda, Venezuela. Volgens legende is Rosalia gebore in 1130 in 'n adellike Normandiese familie wat daarop aanspraak gemaak het dat hulle afstammelinge van Karel die Grote was. As 'n baie vrome jong dame het sy as 'n kluisenaar in 'n grot in Pellegrinogebegte gaan woon waar sy in 1166 te sterwe gekom het. Daar is niks oor haar sterfte op 36-jarige ouderdom bekend nie. In 1624 het 'n plaag Palermo getref en tydens die ontbering het Sint Rosalia vir die eerste keer aan 'n siek vrou verskyn, daarna aan 'n jagter aan wie sy aangedui het waar haar oorskot gevind kon word. Sy het beveel dat haar beendere na Palermo gebring moes word waar dit in optog deur die stad gedra moes word. Die jagter het die berg uitgeklim en haar beendere gevind soos beskryf is. Hy het gemaak soos hy in die verskyning aangesê is en na die optog het die plaag geëindig.


Die misbruik van gifstowwe is die onoordeelkundige en onverantwoordelike gebruik daarvan is n probleem van redelike onlangse oorsprong. Plante wat verbou word, is in baie gevalle onderhewig aan aanvalle deur verskillende diere, soos insekte. Dit is ook nodig om mens en dier te beskerm teen bloedsuigende en ander insekte. Die gebruik van spuitmiddels en stuifpoeiers is dus geregverdig om plant, dier en mens te beskerm. Gifstowwe vernietig egter nie net skadelike insekte nie, maar ook nuttige insekte soos heuningbye, hottentotsgotte, en so voorts. Die gifstowwe beland ook in die grond en water wanneer dit reën. Só word waterorganismes vergiftig. Gifstowwe soos DDT en Dieldrin bly baie lank in die weefsels van plante en diere omdat hulle so stadig ontbind. Gevolglik word hierdie gifstowwe opgeneem in voedselkettings waar die konsentrasies van die een trofiese vlak na die volgende vergroot, sodat dit vir organismes op hoër trofiese vlakke baie groot gevaar inhou. Dit is onbekend, maar tog baie onwaarskynlik, dat baie organismes op die hoër trofiese vlakke reeds vrek omdat hulle gifstowwe op hierdie manier inkry. Spore van DDT is al gevind in die seewater by die pole, in moedersmelk, in goedgekeurde vleis en in gesuiwerde water.


Deon Maas is 'n Suid-Afrikaanse joernalis en mediapersoonlikheid. Maas het sy loopbaan begin in bemarking by Eerste Nasionale Bank. Hy het as joernalis vir You/Huisgenoot, Rooi Rose, Personality en Scope gewerk en was die redakteur van Youth-tydskrif. Tussen 1992 en 1998 het hy vir Tusk Musiek as Musiekbestuurder gewerk en tussen 1998 en 2003 vir Gallo Musiek as Bemarkings- en later Algemene Bestuurder. In 2006 was hy een van die beoordelaars van kykNET se Afrikaanse Idols. Hy is een van die aanbieders van die geselsprogram SaterdagNag op kykNET. Kort nadat sy eerste rubriek in Rapport gepubliseer is, is hy afgedank na 'n virale boikotveldtog per e-pos en SMS teen hom en Rapport van stapel gestuur is. Die veldtog het ontstaan na aanleiding van 'n stelling wat Maas gemaak het in sy eerste rubriek waarin hy geskryf het oor Satanisme: "’n godsdiens wat die reg het om beoefen te word". Volgens 'n berig in Rapport het 'n inskrywing van die webjoernaalskrywer en teologieprofessor aan die Universiteit van Pretoria, prof. Hennie Stander, moontlik tot die veldtog gelei.


Weefsel 'n Weefsel is 'n versameling min of meer eenders gedifferensieerde selle met hul tussenmateriaal wat as 'n geheel funksioneer. Weefsel is dus 'n groep selle met 'n bepaalde bou en tussenmateriaal (matriks) wat 'n bepaalde funksie verrig. Die hoeveelheid en die aard van die tussenmateriaal verskil van weefsel tot weefsel en speel 'n belangrike rol in die funksionele aktiwiteit van die betrokke weefsel. Gewoonlik word daar tussen vier hoofgroepe weefsels in die soogdierliggaam onderskei, naamlik epiteelweefsel (dekweefsel), bindweefsel, spierweefsel en senuweefsel. By klein organismes soos die Amoeba en ander protosoë vind al die biologiese prosesse wat vir voortbestaan nodig is, in 'n onverdeelde massa protoplasma plaas. 'n Deel van die sitoplasma tree bv. op as 'n beskermende "vel", 'n ander deel skei die ensieme af wat nodig is vir vertering van voedsel, en die sel as geheel kan van vorm verander en op die manier rondbeweeg. By groter, veelsellige dier , is die lewensprosesse baie ingewikkelder. Die biologiese funksies word deur 'n groepering van selle wat saam optree, uitgevoer.


Die jaar 1417 was 'n gewone jaar wat volgens die Gregoriaanse kalender op 'n Woensdag begin het. Dit was die 17de jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. 11 November – Pous Martinus V volg Pous Gregorius XII op as pous van die Rooms-Katolieke Kerk. 21 November – Pous Martinus V in Konstanz gekroon en beëindig die Westerse Skisma. 23 Februarie – Pietro Barbo later Pous Paulus II, die 211de pous van die Rooms-Katolieke Kerk († 1471). Pous Benedictus XIII, 'n teenpous. 18 Oktober – Pous Gregorius XII, die 205de pous van die Rooms-Katolieke Kerk (* ±1325).


Michael Bafatakis is die eerste persoon wat saam met Andrew Michael Stokes in Suid-Afrika skuldig bevind en gevonnis is aan kuberverwante misdade. Bafitakis en 'n vriend Andrew Michael Stokes het in 2003 in die rekenaarstelsel van die selfoon diensverskaffer Vodacom ingebreek en die databasis gesteel. Daarna wou Bafatakis die databasis aan die bestuur van Vodacom verkoop in poging om die maatskappy af te pers. Bafatakis is tot drie jaar gevangenisstraf gevonnis wat opgeskort is vir vyf jaar en het 'n boete van R24 000 ontvang. Bafatakis adviseur tans ondernemings teen kuberkrakers. http://etd.unisa.ac.za/ETD-db/theses/available/etd-08172005-103637/unrestricted/09chapter9.pdf http://www.iol.co.za/index.php?set_id=1&click_id=15&art_id=vn20060612110005749C925610 Geargiveer 14 Junie 2006 op Wayback Machine Hierdie artikel is ’n saadjie. Voel vry om Wikipedia te help deur dit uit te brei.


Rudolf Diesel (Parys, 18 Maart 1858 – Engelse Kanaal, 30 September 1913) was die uitvinder van die dieselenjin. Rudolf Christian Karl Diesel is op 18 Maart 1858 te Parys gebore. Hy was die seun van Theodor Diesel en Elise Strobel, Duitse emigrante wat in 1848 op vlug geslaan het na die Duitse rewolusie. Sy pa was 'n selfstandige leerbewerker en boekbinder met 'n goeie inkomste. Teen 1870 toe die Frans-Pruisiese oorlog uitbreek was hy egter ongewens in Frankryk vanweë sy Duitse afkoms en het hy tydelik na Londen verhuis. Die jong Diesel het toe alleen by 'n oom van hom in die Beierse stad, Augsburg gaan woon. Hierdie oom was 'n hoogleraar in wiskunde wat sy begaafde kleinneef verder laat studeer het aan die tegniese hoërskool in München, die beroemde Münchener Polytechnicum, waar hy in 1880 afstudeer het. Rudolf Diesel het daarop die kolleges van professor Linde bygewoon. Linde was 'n dosent in termodinamika en het voortdurend daarop gehamer dat die rendement van bestaande stoommasjiene sowat 10% was, wat beteken het dat 90% van die energie verlore gegaan het.


Suid-Afrika is verdeel in 52 distrikte (Metropolitaanse- en Distriksmunisipaliteite). As gevolg van die 12de wysiging van die Grondwet (Desember 2005) is die hoeveelheid distrikte van 53 na 52 verminder. 'n Verdere gevolg van die wysiging is dat elke distrik nou slegs in één provinsie val, om konflik van belange te vermy. Daar is twee tipes distrikte: 8 Metropolitaanse munisipaliteite wat soos beide distriks- en plaaslike munisipaliteite dien (sien * onder). Hulle staan ook bekend as Kategorie A-munisipaliteite 44 Distriksmunisipaliteite wat 'n paar plaaslike munisipaliteite insluit. Hulle staan ook bekend as Kategorie C-munisipaliteite met hulle plaaslike munisipaliteite wat ook as Kategorie B-munisipaliteite bekend staan. Die kaart wys die 52 distrikte (die kleure wys die 9 provinsies): Munisipale Afbakeningsraad Geargiveer 26 April 2009 op Wayback Machine


Sir William Gerald Golding (19 September 1911 – 19 Junie 1993) was 'n Engelse skrywer, digter en ontvanger van die Nobelprys vir Letterkunde (1983). Hy ontvang ook die Booker-prys vir letterkunde in 1980, vir sy roman The Rites of Passage. Golding is gebore in St Columb Minor, 'n dorp naby Newquay, Cornwall, Engeland. Hy begin reeds op die ouderdom van sewe skryf en leer Kornies praat as 'n jong man. Sy pa was 'n plaaslike skoolhoof en 'n intellektueel wat liberale politieke oortuigings en 'n sterk geloof in die wetenskap gehad het. Die familie trek na Marlborough en hy gaan skool aan die Marlborough skool. Hy begin in 1930 studeer aan die Oxford Universiteit (Brasenose Kollege) waar hy in die natuurwetenskap en Engels studeer. Sy eerste boek, 'n digbundel word uitgegee voor Golding sy BA graad behaal. Hy trou met Ann Brookfield, 'n analitiese chemikus in 1939. Golding word 'n onderwyser aan die Bishop Wordsworth Skool in Salisbury waar hy Engels en filosofie aanbied. Gedurende die Tweede Wêreldoorlog dien hy in die Koninklike vloot en was betrokke by die keldering van Duitsland se grootste slagskip die Bismarck.


Nederalemannies (Nederalemanniese Duits: Niederalemannisch) is 'n tak van die Alemanniese dialekte en behoort tot die Duitse taal, al is onderlinge verstaanbaarheid met Standaardduits en ander nie-Alemanniese Duitse dialekte baie beperk. Dit kom Noord van die k/ch isoglos voor wat dit van Hoogalemannies skei. Nederalemannies word verdeel in twee subgroepe: Bodensee-Alemannies (Duits: Bodenseealemannisch) en Oberrhein-Alemannies (Duits: Oberrheinalemannisch): Allgäuerisch (suidelik) Baar-Alemannies Suidd-Württembergies Vorarlbergies Baselduits Elsasser Duits (Mittelelsässisch) Badisch (noord van die Markgräflerland) Freiburgisch (Freiburg im Breisgau, noordelik) Iffezheimisch Rastättisch Ortenauisch Met oorsprong uit Kaiserstuhl: Alemán Coloniero (Venezuela) Die eienskap wat Nederalemannies van Hoogalemannies skei is die behoud van die Duitse /k/, in byvoorbeeld kalt 'koud' teenoor Hoogalemanniese chalt. Die eienskap wat Nederalemannies van Swabies onderskei, is die behoud van die Middel-Hoogduitse monoftonge, byvoorbeeld Huus 'hois' teenoor Swabies Hous of Ziit 'tyd' teenoor. Swabies Zejt. Alemannic encyclopedia -Duits-[dooie skakel]


Alemanniese Duits (Duits en Alemannies: Alemannisch) is 'n groep dialekte van die Opperduitse tak van die Germaanse taalfamilie. Dit word deur ongeveer tien miljoen mense in ses verskillende lande gepraat insluitend suidelike Duitsland, Switserland, Oostenryk, Liechtenstein, Frankryk en Italië. Die naam kom van die antieke Duitse alliansie van stamme wat as die Alemanne bekend gestaan het. Alemannies bestaan uit 'n dialekkontinuum, van die Hoogste-Alemannies wat in die bergagtige suide gepraat word tot Swabies in die betreklik plat noorde, met meer karakteristieke van Standaardduits hoe meer noord mens gaan. Sommige taalkundiges en organisasies onderskei tussen tale en dialekte hoofsaaklik op grond van onderlinge verstaanbaarheid. SIL International en Unesco beskryf Alemanniese Duits byvoorbeeld as een van verskeie onafhanklike tale. ISO/DIS 639-3 onderskei vier tale: gsw "Alemannies", swg "Swabies", wae "Walser" en gct "Colonia Tovar Duits" (wat sedert 1843 in Venezuela gepraat word). Op die vlak is die onderskeid tussen 'n taal en 'n dialek taalkundig betekenisloos en verteenwoordig dit eerder 'n kulturele en politiese vraagstuk. Standaardduits is die skryftaal en word mondelings in formele omstandighede gebruik.


Die DHCP-protokol (vanaf Engels Dynamic Host Configuration Protocol — dinamiese gasheeropstellingsprotokol) is 'n stel reëls wat deur kommunikasietoestelle (soos rekenaars, roeteerders of netwerk-kaarte) gebruik word om die toestel toe te laat om 'n Internet-adres vanaf 'n bediener te versoek wat 'n lys adresse beskikbaar het vir toekenning. DHCP is 'n protokol wat deur rekenaars op 'n netwerk (kliënte) gebruik word om 'n unieke IP-adres te verkry asook ander parameters soos die standaard roetebeheerder, die subnetmasker en IP-adresse vir DNS-bedieners vanaf 'n DHCP-bediener. Hierdie protokol word gebruik wanneer rekenaars aan 'n netwerk toegevoeg word omdat hierdie verstelling benodig word vir 'n gasheer om aan 'n netwerk deel te neem. Hierdie verstelling moet periodies verfris word (dit verval, wat beteken dat die kliënt 'n ander toekenning moet ontvang) met tipiese intervalle wat kan wissel vanaf een uur tot verskeie maande en kan, indien verlang, tot oneindig verstel word (verval nooit). Die tydsduur waartydens die adres beskikbaar sal wees vir die toestel word deur die bediener bepaal.


Mount Shasta is 'n potensieel aktiewe stratovulkaan in Noord-Kalifornië – die tweede hoogste in die Verenigde State – en die tweede hoogste bergpiek in die Kaskade-bergreeks, asook die vyfde hoogste in Kalifornië, op 'n hoogte van 4 322 meter bo seevlak. Die piek is bedek met vyf gletsers, waaronder die Whitney-gletser, die grootste in die deelstaat. Die vulkaan lê in Siskiyou County en het 'n volume van 450 km³. Mount Shasta is nie met enige ander nabygeleë berg verbind nie en verrys sowat 3 000 meter bo-oor die omliggende vlakte. Dit kan maklik raakgesien word vanaf die meeste plekke in die noorde van Kalifornië. Die Eerste Nasies van die omgewing, die Klamath en Modoc, het beweer dat die vulkaan, wat vir die laaste keer in 1786 uitgebars het, die "Groot Gees" of gees van die hoof Skell huisves, wat uit die paradys na Mount Shasta gekom het. Setlaars het later alle soorte magiese kragte aan die berg toegeskryf. Mount Shasta het ook danksy sy majestueuse voorkoms met 'n sneeubedekte spits en pragtige natuurskoon 'n soort spirituele en esoteriese sentrum in Noord-Kalifornië geword, waar 'n groot aantal religieuse groepe hulle gevestig het.


Athlone (Iers: Baile Átha Luain, wat letterlik "stad by die Luandrif" beteken), is 'n dorp in die Republiek Ierland met 'n bevolking van 21 800 volgens die sensus van 2011. Athlone is teen die Leerivier en aan die suidelike oewer van die Inisfreemeer, sowat 130 kilometer wes van Tullamore, geleë. Die dorp lê eweneens naby die geografiese sentrum van Ierland en die grense van twee graafskappe (counties) en provinsies. Alhoewel die westelike gedeelte van Athlone in die graafskap Roscommon lê, is die graafskap Westmeath se grens weens administratiewe redes tot by Athlone se dorpsgrens verskuif.


In wiskunde is die poolkoördinatestelsel, of poolkoördinaatstelsel, 'n twee-dimensionele koördinatestelsel waarin punte aangegee word deur 'n hoek en 'n afstand. Die poolkoördinatestelsel word in baie velde gebruik insluitend wiskunde, fisika, ingenieurswese, navigasie en robotika. Dit is veral nuttig in omstandighede waar die verhouding tussen twee punte geredelik in terme van hoeke en afstande bepaal kan word; in die Cartesiese koördinatestelsel kan sulke verhoudings slegs deur trigonometriese formules gevind word. Vir baie soorte krommes is 'n poolvergelyking die eenvoudigste wyse van voorstelling; en vir sommige die enigste. Aangesien die koördinatestelsel tweedimensioneel is word elke punt deur twee polêre koördinate bepaal: die radiale-koördinaat en die hoekkoördinaat. Die radiale-koördinaat (gewoonlik voorgestel deur r {\displaystyle r} of ρ {\displaystyle \rho } ) dui die punt se afstand vanaf 'n sentrale punt wat as die pool (ekwivalent aan die oorsprong in die Cartesiese stelsel) bekendstaan.


'n Ioonenjin (of ioniese aandrywer) is een van vele tipes ruimtetuig aandrywers. Dit gebruik ioonstrale om 'n aandrywings krag te veroorsaak. Die presiese metode waarop ioone versnel word kan verskil van ontwerp tot ontwerp, maar alle ontwerpe maak staat op die lading/massa verhouding van ioone om hulle tot baie hoë snelhede te versnel met die gebruik van 'n hoë-spanning elektriese veld. Ioonenjins kan om hierdie rede 'n baie hoë spesifieke impuls bereik, wat die hoeveelheid benodigde reaksie massa verminder maar die hoeveelheid benodigde krag vermeerder in vergelyking met chemiese vuurpyle. Ioonenjins kan tien keer beter aandryfstof effektiwiteit as tradisionele vloeistof brandstof vuurpyl enjins bied, maar is bedwing tot baie lae versnellings deur die krag/gewig verhouding van beskikbare kragstelsels. Kragvlakke wat deur die ioonenjins gebied word is maar op die skaal van 50mN. Die eerste ioonenjins, bekend as kaufman-tipe ioonenjins, was ontwikkel deur Harold R. Kaufman wat in die 1960's vir NASA gewerk het en was gebaseer op die Duoplasmatron. Daar is talle tipes ioonenjins tans in ontwikkeling; sommige word tans gebruik, wyl ander nog nie op ruimtetuie geïnstalleer was nie.


Bobotie is 'n eg Suid-Afrikaanse gereg wat bestaan uit maalvleis en speserye met 'n eier-, melk- en borriebolaag. Daar was lank geglo dat die resep afkomstig is van die VOC kolonies in Batavia en moontlik afgelei van die Indonesiese gereg Botok, maar dit is meer waarskynlik dat dit reeds saam met Jan van Riebeeck in die Kaap aangekom het. Die Hollanders het reeds teen die tyd geweet hoe om kerrievleis te berei. Dit was so algemeen dat spesiale potte reeds teen 1752 daarvoor vervaardig is, soos wat blyk uit 'n boedelinventaris van die tydperk waarin 'n bobotijkeetel (bobotiepot) genoem is. Die dis is in 1951 opgeneem as 'n verteenwoordigende Suid-Afrikaanse gereg in 'n internasionale resepteboek wat deur die Verenigde Nasies gepubliseer is. Die gereg was al teen die 17de eeu bekend in die Kaap van Goeie Hoop, toe dit gemaak is van 'n mengsel van skaap- en varkvleis. Deesdae word skaap- en beesvleis verkies. Die oorspronklike resepte het gemmer en suurlemoenskil bevat. Die ontdekking van kerrie het die resep vergemaklik, maar die basiese idee het dieselfde gebly.


'n Palataal (Latyn palatum, verhemelte) is 'n klank gevorm met die blad van die tong by die harde verhemelte. Die byvoeglike naamwoord van "palataal" is "palataal". Die harde medeklinker k in Afrikaans is geen palataal, maar 'n velaar. Die effens meer voor in die mond gerealiseerde tipies Afrikaanse diminutief -tj- in blommetjie en potjie is wel 'n egte palataal. As 'n nie-palataal in 'n palataal verander, word dit palatalisasie genoem. Die -tj- in die anlaut soos by tjoepstil en tjank is 'n palato-alveolêre affrikatief.